Srbija će biti i tranzitna zemlja za gas - Studio B\nSrbija će biti i tranzitna zemlja za gas\nSrbija će biti i tranzitna zemlja za gas Studio B, Tanjug\nObjavljeno: 10.07.2017. 14:21 Izmenjeno: 11.07.2017. 10:08\nPredsednik Srbije Aleksandar Vučić sastao se u Istanbulu sa turskim predsednikom Redžepom Tajipom Erdoganom. Posle razgovora Vučić je rekao da Erdogan dovodi 150 privrednika u Srbiju i naglasio da će u gasnoj konekciji Srbija biti tranzitna zemlja.\nPredsednik Srbije Aleksandar Vučić izjavio da će Srbija, kada se napravi gasna konekcija sa Bugarskom, biti i tranzitna zemlja koja će moći da naplaćuje takse i da od toga zaradi.\n„To je za nas od ogromnog značaja“ rekao je predsednik Srbije koji je objasnio da ne samo što ćemo imati značajne svote novca koji ćemo moći da koristimo u narednom periodu za najvažnije infrastrukturne projekte već je to i bitno za razvoj privrede.\n„Čuli ste i predsednika Erdogana i Alijeva i Borisova – gde svi očekuju dvostruko povećanje trošenja i zahteva za gasom. Mi želimo da i Srbija ima 40 odsto rast potražnje za gasom, što vam industrija ide brže, više napreduje, to vam je i više gas potreban“ rekao je Vučić.\nVučić je rekao da bez tog energetskog umrežavanja, „a sve lidere ste videli ovde“, ne možemo da idemo napred.\nOn je podvukao da je veoma zadovoljan jer mu se čini da se sve približava nekom svom dobrom kraju za Srbiju, „od čega će Srbija u budućnosti moći da zaradi“.\n„To je projekat za budućnost, to je projekat za našu decu i mislimo što pre da ga završavamo. Ovde će TANAP biti u funkciji već sledeće godine, očekuje se već za nepune dve godine da profunkcioniše Turski tok, njihova direktna veza sa Istanbulom, a onda je sve na nama kojom brzinom i kako možemo od Bugara da preuzimamo taj gas“ dodao je predsednik Srbije.\n„Onoliko koliko mi uzmemo, onoliko koliko damo za RS i BIH, onoliko koliko damo ako budu želeli Hrvati, ako bude neko drugi želeo u regionu, ako Priština bude želela to od nas – nikakav problem, mi završavamo i dovodimo određene količine gasa do Mađarske granice, odakle Mađari sa zadovoljstvom preuzimaju od nas“ rekao je Vučić i u tom smislu zahvalio mađarskim prijateljima.\nPredsednik je upozorio da se, ako 2019. godinu ne dočekamo sa svim pripremljenim, postavlja pitanje šta ćemo moći sa gasom da radimo i da li ćemo ga imati dovoljno…\n„Onda nema industrije, onda nema napretka, onda nema ničega i zato moramo da nastavimo da gradimo i naše skladišne kapacitete“ dodao je i naglasio da je to potrebno kako bi imali garanciju uvek ukoliko dođe do nestašice ili političkih problema u budućnosti sa snabdevanjem gasom.\nOn je naveo da se na Konferenciji moglo razumeti nekoliko stvari, a prva je ta da su gas, nafta, nešto manje električna energija postali i neka vrsta političkog oruđa u savremenom svetu i da je važno da gradimo najbolje moguće odnose u regionu.\nErdogan dovodi 150 privrednika u Srbiju\n„I mi poštujemo tursku snagu, poštujemo i sebe, i mislimo da možemo da izgradimo dobro i iskreno prijateljstvo između srpskog i turskog naroda i srpske i turske države“, zaključio je Vučić.\nVučić je, na Erdoganov poziv, učestvovao na 22. Međunarodnom naftnom kongresu.\nErdogan bi, inače, najesen trebalo da dođe u uzvratnu posetu Srbiji.\nSrpski ambasador u Ankari Danilo Vučetić je, u intervjuu za tursku agenciju Anadolija, rekao da je cilj te posete da se „što pre istraže mogućnosti ekonomske saradnje“ dveju zemalja i dodao da će sa Erdoganom u Srbiju stići i grupa poslovnih ljudi.\nRedžep Tajip Erdogan posetio je Srbiju jula 2010. godine, kada je bio premijer.\nTokom te posete potpisano je više memoranduma o razumevanju vezano za izgradnju putne infrastrukture.


Univerzitetski klinički centar Srpske: Pozitivnije poslovanje za oko 1,6 miliona KM | Banjaluka.net\nUniverzitetski klinički centar Srpske: Pozitivnije poslovanje za oko 1,6 miliona KM\nGeneralni direktor Univerzitetskog kliničkog centra Republike Srpske Mirko Stanetić rekao je da je ova zdravstvena ustanova prošle godine ostvarila pozitivnije poslovanje u odnosu na godinu ranije za oko 1,6 miliona KM.\nStanetić je istakao da je to rezultat ušteda, prije svega smanjenjem ličnih dohodaka, jer je smanjen broj šefovskih pozicija u UKC-u. Dodao je da su troškovi kroz bolničku apoteku porasli za oko tri miliona KM, ikao su cijene lijekova smanjene, ali je broj pacijenata porastao za devet odsto.\n“Imali smo 136 miliona KM rashoda od kojih se oko 40 miliona KM odnosi na plate, a ostalo su troškovi koji služe za održavanje funkcije. Ova kuća svaki dan treba 373.000 KM za funkcionisanje, uvijek imamo oko 1.000 bolesnika na bolničkom liječenju i od 2.000 do 3.000 pacijenata koji prođu kroz ambulante”, naveo je Stanetić na konferenciji za novinare u Banjaluci.\nOn je rekao da je najveći problem oko 90 miliona KM dugovanja radnicima, koja su posljedica neuplaćivanja doprinosa iz ranijih godina, te da taj problem UKC ne može sam riješiti. Objasnio je da je, zbog generalno loše uplate doprinosa u Srpskoj, situacija takva da je u FZO manje novca, čime je manje sredstava i za UKC koji se tada suočava sa problemom da li da kupi lijekove ili uplati doprinose, ali slaba snabdjevenost nije u interesu ove ustanove.\nNaveo je da je trenutno u UKC zaposleno 2.617 radnika, te da je prošle godine radni odnos prekinulo šest ljekara i 55 medicinskih sestara i tehničara.\n“Snagu ove kuće čine kadrovi i svaki odlazak predstavlja veliki gubitak”, rekao je Stanetić i dodao da su najpotrebnije medicinske sestre i tehničari u intenzivnoj i poluintenzivnoj njezi, te instrumentari i anestetičari.\nOdgovarajući na pitanje novinara o dugovanju UKC-a banjalučkoj Toplani, Stanetić je naveo da trenutni dug iznosi oko 1,4 miliona KM i da će dug postepeno biti vraćan.\nOn je naglasio da ne postoji problem u snabdijevanju UKC-a mazutom, ali i ukazao da je kotlovnica stara 42 godine i da je plan da do sredine 2018. godine bude urađena nova, kao i da se radi studija izvodljivosti o najisplativijoj vrsti goriva u narednom periodu.\nNa pitanje novinara da objasni izbor firme Prointer kao najpovoljnijeg ponuđača za nabavku serverske opreme, Stanetić je pojasnio da je riječ o ekonomskoj logici jer je UKC prošle godine za tonere za samostalno štampanje raznih dokumenata potrošio 252.000 KM, a da ovaj ugovor na godišnjem nivou za centralizovano štampanje iznosi 60.000 KM.


BRITANSKI MINISTAR SPOLJNIH POSLOVA UPOZORAVA: Iran i SAD mogu izazvati konflikt u nestabilnom Zalivu! • HAPPYTV.RS\n28 minutes ago • Zanimljivosti\nBRITANSKI MINISTAR SPOLJNIH POSLOVA UPOZORAVA: Iran i SAD mogu izazvati konflikt u nestabilnom Zalivu!\nIran i SAD mogli bi slučajno da izazovu konflikt u već nestabilnom Zalivu, izjavio je u Briselu britanski ministar spoljnih poslova Džeremi Hant, posle razgovora američkog državnog sekretara Majka Pompea s najvišim evropskim zvaničnicima.\nAmerički predsednik Donald Tramp želi da izoluje Teheran onemogućavajući mu izvoz nafte, pošto su se SAD povukle iz iranskog nuklearnog sporazuma. Tramp je takođe pojačao vojno prisustvo u Zalivu da bi izvršio pritisak na Iran.\nDok Evropska unija deli nešto od zabrinutosti SAD oko Irana, uključujući njegovo učešće u sirijskom sukobu, ona i dalje podržava nuklearni sporazum, navodeći da je to u bezbednosnom interesu Evrope.\nVelika Britanija, Nemačka i Francuska potpisnice su sporazuma iz 2015. godine, a njihovi ministri spoljnih poslova održali su juče odvojene sastanke u Briselu s Pompeom, koji je, kako bi obavestio evropske saveznike o najnovijim potezima Vašingtona, otkazao planirano zaustavljanje u Moskvi pre odlaska u Soči na susreta sa ruskim kolegom Sergejom Lavrovim i predsednikom Vladimirom Putinom.\nPompeo se u Briselu sastao i s generalnim sekretarom NATO-a Jensom Stoltenbergom.


Energyobserver - MIŠLJENJE / RUSIJA I SRBIJA: VELIKO PRIJATELJSTVO SA MALO POVJERENJA / PIŠE: JULIA PETROVSKAJA\nMIŠLJENJE / RUSIJA I SRBIJA: VELIKO PRIJATELJSTVO SA MALO POVJERENJA / PIŠE: JULIA PETROVSKAJA\nPitanja integracija ostaju u centru pažnje Moskve, uz nadu da će ulazak 'glavnog ruskog saveznika' u EU biti odgođen na neodređeno vrijeme.\nOvih dana Vučić se više puta osvrnuo na tu posetu, čineći sve da stvori pozitivnu atmosferu nakon afere koja je bila označena kao "špijunska". (Podsetimo da je krajem novembra objavljen videosnimak na kojem se vidi kako čovek, identifikovan kao ruski potpukovnik Georgi Kleban, daje novac čoveku za koga je Vučić rekao da je penzionisani pripadnik Vojske Srbije).\nBez obzira na taj skandal Vučić smatra da "Rusija može da bude ponosna na prijateljstvo Srbije". Jer, za razliku od zapadnih zemalja, Srbija nije uvela sankcije Moskvi posle pripajanja Krima i nikad nije glasala protiv interesa Ruske Federacije. Vučić je obećao da će u Soči doputovati "velika i ozbiljna delegacija", mada zvanično nije saopšteno puno detalja o ovom "veoma važnom" susretu.\nU ruskim vladinim medijima naglasak se, kao i obično, stavlja na bliskost Rusije u Srbije koju "ništa neće poljuljati". O špijunskom skandalu u novinama se govori kao manjem incidentu ili čak fake news. Međutim, iako zvaničnici ne pominju više špijunsku aferu, priča sigurno nije zaboravljena.\nUprkos svim lepim rečima, Beogradu je iz ruskog Ministarstva inostranih poslova upućena jasna i nedvosmislena poruka: iznošenje osetljivih priča u javnost je neprihvatljivo, to će se u Moskvi smatrati isključivo provokacijom, te sva pitanja među državama treba rešavati preko odgovarajućih kanala. Interesantno je da je reč "provokacija" u različitim oblicima izgovorena u kratkoj reakciji ruskog MIP-a čak sedam puta.\nUpravo su srbijanske vlasti, u 2016. godini, pomogle vlastima Crne Gore da utvrde učesnike jedne "nelegalne" operacije, koja je u bila označena kao pokušaj "državnog udara". Među glavnim optuženima u ovom predmetu su dvojica Rusa, Eduard Šišmakov (Širokov) i Vladimir Popov (Mojisejev). Oni su, u maju ove godine, osuđeni u odsustvu na 15, odnosno 12 godina zatvora, zbog terorizma u pokušaju.\nOsim toga, krajem oktobra u Srbiji su održane zajedničke vojne vežbe uz angažovanje ruskog raketnog sistema S-400. I to je bio prvi put da je sistem S-400 korišćen u vežbama izvan Rusije. Simbolično je da se ovo desilo upravo u Srbiji, što bi rekli u Moskvi, "pod nosom" NATO-a, koji gotovo u potpunosti kontroliše region.\nU Kremlju se, s jedne strane, raduju novoj poseti Vučića i tvrde da "ništa neće baciti senku" na nju. S druge strane, senku bacaju prokremaljski mediji drugog reda koji označavaju srpskog predsednika kao političara kome se ne može verovati, jer "umesto konkretne saradnje, nudi svojim partnerima cirkus".\nKako stoji u jednom komentaru, koji su neki mediji preneli uoči sastanka na najvišem nivou, Vučić menja svoj stav po svakom značajnom pitanju i to nekoliko puta u toku jednog nastupa. Tako se brzo pretvara u turkofila, islamofoba, germanofila, antifašistu, četnika, "ruskog čoveka" ili "evropskog birokrata", zavisno od konkretne situacije. Dakle, "za Brisel Vučić servira jednu istinu, za Moskvu drugu, za Vašington treću".\nU ruskom informativnom prostoru se stvara slika da put Srbije u EU nije rešen, te da Srbija još nije odlučila da li uopšte treba ići u pravcu Evrope. U antievropsku propagandu uključeni su čak ljudi iz najužeg kruga Vladimira Putina. Jedan od njih je biznismen Genadij Timčenko koji nastoji da ubedi srpske elite i društvo da Srbija ništa neće dobiti od članstva u Evropskoj uniji, već će se suočiti sa antivladinim protestima, poput ukrajinskog "majdana".\nSve u svemu, Srbija će za Rusiju ostati glavni ekonomski i politički partner na Balkanu, jer sa ovom zemljom Moskva povezuje mogućnost jačanja svog energetskog i političkog uticaja u regiji. Ruske investicije u srpsku privredu premašile su četiri milijarde dolara, a međusobna trgovinska razmena je oko dve milijarde dolara godišnje. U Moskvi pokazuju spremnost za dalje povećanje ovih pokazatelja. Pitanja integracija i bezbednosti na Balkanu ostaće u centru pažnje Moskve, uz nadu da će ulazak "glavnog ruskog saveznika" u EU biti odgođen na neodređeno vreme.\n04.12.2019 · MIŠLJENJE_SOČI_RUSIJA_VLADIMIR_PUTIN_ALEKSANDAR_VUČIĆ_SRBIJA_JULIA_PETROVSKAJA


Međusobne optužbe Albanaca i Srba u periodu napetosti\nPoznavalac političkih i bezbednosnih prilika na Kosovu Ljuljzim Peci izjavio je da nedavni incidenti na severu Mitrovice odgovaraju Srbiji i njenim ‘planovima o podeli Kosova’. I dok analitičari kažu da su incidentima izazvane kosovske i međunarodne vlasti, Euleks najavljuje da će i dalje brinuti o sigurnosti u Mitrovici.\nBeograd je odgovoran za destabilizaciju stanja na severu Mitrovice, ocenjuju poznavaoci prilika u Prištini. Veruje se da najnoviji incidenti mogu da dovedu do esklacije situacije ukoliko se ne deluje preventivno i napravi strategija za rešavanje problema u tom delu Kosova.\nPolitički analiticar Ljuljzim Peci smatra da Beograd ima planove o podeli Kosova.\nSrbija teži da putem takve strategije od severnog dela napravi zonu sa specijalnim statusom, a da krajnji cilj bude podela Kosova...\n“Srbija je deklarativno prihvatila Euleks ali je više bila zainteresovana da tu misiju diksredituje, što znači da diskredituje i kosovske vlasti. Sa druge strane, Srbija teži da putem takve strategije od severnog dela napravi zonu sa specijalnim statusom, a da krajnji cilj bude podela Kosova”, smatra Peci.\nMeđunarodne i kosovske policijske snage najavile su da će u Mitrovici držati situaciju pod kontrolom. Predstavnici Euleksa ne veruju da je njihova misija u opasnosti zbog nedavnog nasilja, te ističu da su spremni da deluju na celoj teritoriji Kosova.\nEuleks i Kfor su pre nekoliko dana najavili da neće dozvoliti nasilje na Kosovu i sprečiće incidente. I dok policija kaže da intenzivno traga za počiniocima incidenata, Albanci i Srbi jedni druge međusobno optužuju za nasilje.\nZa institucije Kosova Srbija je kriva jer podstiče nasilje. Tako je predsednik skupštinskog Odbora za sigurnost i unutrašnje poslove Rustem Mustafa izjavio je da Srbija naoružava Srbe na severu Kosova.\n“Sada vidimo da oružje i municija dolaze putem linija komunikacije. Institucije mogu zajedno sa KFOR-om i NATO-om da spreče ulazak oružja”, rekao je Mustafa.\nAli Srbi optužuju Albance. Ministar za Kosovo u Vladi Srbije Goran Bogdanović je tokom nedavne posete Mitrovici apelovao na međunarodnu zajednicu da spreči svako nasilje te je optužio međunarodne misije da ‘nisu sprecile sukobe i provokacije koje dolaze od strane Albanaca’.\nIstovremeno, incidenti u Mitrovici ne prestaju. U utorak uveče u selu Suvi Dol oštećena su dva vozila, vlasnika Srbina i Albanca. Nakon toga albanski i srpski meštani su blokirali puteve u selu ali je policija reagovala i smirila situaciju.\nPortparol Kosovske policije Veton Eljšani kaže da je situacija u Mitrovici trenutno mirna ali napeta još od 30. decembra kada su počeli incidenti.\n“Tamo se nalazi dovoljan broj policijskih snaga Euleksa i Kfora da bismo mogli sprečiti nove incidente i da ako do njih dođe budemo spremni da reagujemo”, izjavio je Eljšani.\nS ciljem da razmotre bezbednosnu situaciju i odrede buduće korake u očuvanju stabilnosti, u utorak su se sastali zvaničnici Kosova i međunarodnih institucija zaduženih za bezbednost. Zvaničnici su ocenili da je neophodno nastaviti koordinisane aktivnosti svih mehanizama da bi se sačuvao mir na Kosovu.\n“Učesnici sastanka saglasili su se da je zajednička reakcija Kosovske policije, Euleksa i KFOR-a bila adekvatan odgovor na provokacije koje su imale za cilj da podignu tenzije i destabilizuju stanje”, navedeno je u saopštenju.\nPredsednik i premijer Kosova Fatmir Sejdiu i Hašim Tači, ministri u Vladi Kosova, te komandant KFOR-a Emilio Gaj, šef Euleksa Iv de Kermabon, zamenik specijalnog predstavnika Evropske unije Flečer Barton i predstavnici policije Euleksa poručili su da će preduzeti sve potrebne mere kako bi se u budućnosti sprečile provokacije.


Najskuplji connected sat na svetu | Tech Lifestyle\nPočetna Privatni korisnici Najskuplji connected sat na svetu\nNajskuplji connected sat na svetu\nPo ceni od 162.000 EUR (190.000 CHF) TAG Heuer je lansirao model sata Connected Modular koji je kompletno izrađen od belog zlata i ukrašen baguette dijamantima težine 23.35 karata- TAG Heuer Connected Full Diamonds\nCeo svet s nestrpljenjem je očekivao sajam SIHH 2018 koji otpočinje danas 15. januara i traje do 19.januara u Ženevi.\nProfesionalci iz celog sveta, novinari kao i ljubitelji vrhunskog časovničarstva, okupiće se povodom događaja koji predstavlja najveće inovacije iz vrhunskog časovničarstva.\nU prethodnoj godini TAG Heuer je svetu predstavio modularnu verziju connected sata, TAG Heuer Modular 45.\nDosledan imidžu koji ima kao proizvođač luksuznih švajcarskih satova, prirodan korak je bio da TAG Heuer lansira connected sat klasičnog dizajna, kreiran ne od nekog popularnog materijala kakav je titanijum, već od dragocenog plemenitog materijala kao što su belo zlato i dijamanti.\nNajnovija verzija pomenutog sata TAG Heuer connected full diamonds je kompletno ukrašena. Sat poseduje kućište prečnika 45mm izrađenog od 18K PD125 poliranog belog zlata, i čak 589VVS baguette dijamanata koji ukrašavaju koronu sata (njih 78), lugove (njih 16) dok narukvicu sata ukrašava ukupno 495 dijamanata, težine 23.35 karata.\nPrethodni članakMate 10 Lite: jedinstveni telefon koji možete da priuštite\nSledeći članakMaster Card biometrijska tehnologija za sigurniju onlajn kupovinu


Lažna vest: „Zakonom otimaju crkvi imovinu“ | StopFake\nLažna vest: „Zakonom otimaju crkvi imovinu“\nPredsednik Ukrajine Petro Porošenko nije ni stigao da potpiše Zakon o izmenama procedure registracije religijskih organizacija, koji je bio izglasan u Vrhovnoj Radi (Narodnoj skupštini Ukrajine) 17. januara, kada su pojedini srpski mediji, unisono sa ruskima, krenuli da tumače ovaj dokument kao nameru da se otme imovina Pravoslavnoj crkvi Moskovskog patrijarhata u Ukrajini.\nMeđutim, da su pročitali nacrt zakona, autori takvih dopisa bi videli, da on ne pravi razlike među veroispovestima i ne deskriminiše nijednu crkvu, a njegov cilj je – pružiti vernicima, koji su se dobrovoljno ujedinili u versko udruženje, mogućnost slobodnog izbora i pripadnosti bilo kojem religijskom centru, kako u Ukrajini tako i bilo gde u svetu.\nIstovremeno zakon reguliše proceduru promene pripadnosti jednoj ili drugoj crkvi, koja se zasniva na demokratskom principu slobode izbora. Odluka o promeni se usvaja dvotrećinskom većinom glasova zajednice. Štaviše, posebno se štite prava dela građana, koji nisu saglasni sa odlukom većine.\nŠto se tiče imovine u kontekstu izmene pripadnosti , Zakon predviđa moratorijum na otuđenje imovine pre završetka svih procedura u vezi sa promenom pripadnosti.\nNažalost, većina novinara koja je o ovoj temi izveštavala, nije našla za shodno i da pročita pomenuti zakon i dodatno se informiše o njegovom sadržaju i planu primene.\n„Nije na nama da brinemo o pravnom položaju ukrajinskih raskolnika, ni o tome da im je tim aktom dato manje prava nego što ima kanonska Ukrajinska pravoslavna crkva Moskovske patrijaršije (UPC MP); ono što nas najviše zanima su posledice koje ova politikantska (zlo)činjenja carigradskog patrijarha mogu imati na Srpsku pravoslavnu crkvu“ – ređa lažne „činjenjice“ autor Politikinog teksta, objavljenog 17. januara.\nNaime, Beograd ne krije da se plaši da bi po uzoru na Ukrajinsku autokefalnu crkvu mogle da se osamostale i Crnogorska i Makedonska pravoslavne crkve, koje su trenutno pod jurisdikcijom SPC. Zato nije isključeno da se upravo zbog toga srpska crkva na neki način poistovećuje sa moskovskom i ne analizira i prenosi na adekvatan način trenutne promene vezane za osamostaljenje Ukrajinske pravoslavne crkve svesno dovodeći čitaoce u zabludu.


Dejan Papić - „EY Preduzetnik godine“ - Wiener Städtische osiguranje\nHome / Vesti za moj biznis / Newsletter broj 109 / Dejan Papić – „EY Preduzetnik godine“\nDejan Papić, osnivač i vlasnik kompanije Laguna, dobitnik je prestižnog priznanja EY Preduzetnik godineTM koje međunarodna revizorsko – konsultantska kompanija EY (Ernst&Young) dodeljuje sedmu godinu za redom.\nPored glavne nagrade, revizorsko – konsultantska kompanija EY (Ernst&Young) uručila je priznanja Ognjenu Kisinu, vlasniku kompanije Konstruktor grupa u potkategoriji EY Brzorastući Preduzetnik godine, dok su Ivan Bjelajac i Mališa Pušonja ispred kompanije MVP Workshop, odneli priznanje u potkategoriji EY Inovativni Preduzetnik godine.\nDejan Papić je osnovao izdavačku kuću Laguna 1998. godine, a ujedno je i osnivač Udruženja izdavača i knjižara Srbije, kao i lanca knjižara Delfi, a od pre pet godina i Radija Laguna. Danas, kompanija slavi 20 godina uspešnog poslovanja i u ponudi ima najaktuelniju literaturu uz Lagunin klub čitalaca koji broji više od 600.000 članova, a kao izdavača, ovu kuću je izabralo više od 1.400 stranih i 300 domaćih autora. Laguna je do sada objavila oko 4.000 naslova, tempom izdavanja oko 350 naslova godišnje, što čini oko 1.5 miliona primeraka, a takvi poslovni planovi, veliko lično zalaganje u radu i odabiru saradnika, doveli su Lagunu na vodeću poziciju u izdavaštvu u Srbiji.\nKao nosilac priznanja EY Preduzetnik godine 2018, Dejan Papić, predstavljaće Republiku Srbiju na izboru za Svetskog EY Preduzetnika godineTM, u junu mesecu u Monte Karlu.


Radionica za popravku bicikala - MAMIN SVET\nHome Brinite o sebi\tRadionica za popravku bicikala\nSezona bajseva je već otpočela, a da bi vožnja bila udobna potrebno je da prethodno pripremimo svoje bajseve! Na prosečnom biciklu, koje uglavnom koristimo, većinu popravki možemo da uradimo sami kod kuće sa osnovnim alatom.\n[box_light] Na dvočasovnoj radionici koju organizuje Majdan ove nedelje, čućete korisna uputstva kako da postanete pravi stručnjak za popravku bicikala. Dođite da naučite kako da promenite unutrašnju gumu, naštelujete žice na točkovima, podesite sedište, poravite kočnice, stavite svetlo i niz drugih stvarčica koje možete uraditi sa lakoćom.[/box_light]\nZapamtite, najveće zadovoljstvo u vožnji bicikala ćete imati ako ste sami zaslužni za nju.\nDKC Majdan vas poziva da u nedelju, 3. juna u 12h povedete i vaše mališane na bike radionicu, da i oni nauče kako da održavaju i pravilno podešavaju svoje bajseve.\nRadionica za popravku bicikala was last modified: jun 3rd, 2012 by Angelina Radulović\nPročitajte i ovo: Grafičko - dizajnerska radionica za decu u DKC "Majdan"


"Banjaluka-centar Vrbaske banovine" predstavljena u Beogradu\nFoto: Srna | Monografija "Banjaluka-centar Vrbaske banovine" predstavljena u Beogradu\nSrna 22.10.2019 15:30\nMonografija "Banjaluka - centar Vrbaske banovine" autora Verice Stošić i Nebojše Radmanovića predstavljena je danas na Međunarodnom beogradskom sajmu knjiga.\nDirektor Arhiva Republike Srpske Bojan Stojnić je rekao da je ta monografija rezultat višedecenijskog rada nekadašnjih kolega, Stošićeve i Radmanovića.\n"Oni su više decenija istraživali ovu problematiku, pogotovo fondove između dva svjetska rata koji se čuvaju u Arhivu Republike Srpske u Banjaluci, ali i u Arhivu Jugoslavije u Beogradu", rekao je on.\nStojnić smatra da posebnu vrijednost monografije čine fotografije koje su prvi put objavljene, a čuvaju se u zbirci fotografija Arhiva Republike Srpske. "Mogu se vidjeti razne fotografije iz oblasti privrede, uprave, ekonomije turizma, kulture, prosvjete i to su sve segmenti koje obuhvata ova monografija", rekao je Stojnić.\nRadmanović je rekao da je ta monografija važna i "za stare i za nove Banjalučane", kao i za one koji hoće nešto da saznaju o Banjaluci, a nemaju gdje.\n"Koristili smo naučne arhivističke metode i pokušali da to prilagodimo ljudima da bez opterećenja i bez teških istorijskih tema mogu da čitaju", rekao je Radmanović.\nPrema njegovim rečima, monografija obiluje fotografijama koje niko prije nije objavio, ali i temama o kojima u drugim knjigama nije ništa moglo da se pročita.\n"Vratili smo se čovjeku proučavajući prošlost, vratili smo se brojnim ljudima koji su stvarali Banjaluku, a da ih niko nije opisao ni spomenuo", rekao je on.\nStošićeva je napomenula da je vrijeme Vrbaske banovine predstavljalo pravi izazov za arhivsko istraživanje.\nMonografija je na Sajmu knjiga u Beogradu predstavljena u saradnji sa Predstavništvom Republike Srpske u Srbiji.


I dalje neizvesna sudbina betonskog skeleta | (Vesti - 15. 09. 2011) Subotica.com\nI dalje neizvesna sudbina betonskog skeleta\n15.09.2011. u 00:19h\nBetonska konstrukcija u centru grada popularno nazvana “kostur” koja već 60 godina ruži centar grada konačno će promenom detaljnog urbanističkog plana dobiti svoju svrhu izgradnjom objekta za kulturu. Planeri Zavoda za urbanizam su izradili Plan detaljne regulacije koji je prošao javni uvid i Komisija za planove ga je usvojila. Na jednoj od narednih sednica će se naći i pred odbornicima lokalnog parlamenta. Sa druge strane, grad se i dalje spori sa firmom "Holtek" za prostor.\nIzmenom plana detaljne regulacije na mestu gde se nalazi skelet pored Otvorenog univerziteta treba da se izgradi objekat za kulturu. Pre šest decenija, kada se objekat gradio bilo je u planu da se pored zgrade Otvorenog univerziteta izgradi bioskop sa 600 mesta, međutim izbio je požar i skelet je ostao tako da ruži izgled grada. Prostor je postao stecište narkomana i beskućnika, prepuno smeća.\nVršilac dužnosti gradskog javnog pravobranioca kaže da je u poslednjem trenutku firma "Holtek" odustala od medijacije, tako da se predmet vraća na Privredni sud. Bez obzira na to, promenjena je namena zemljištu u zoni skeleta.\nKada je propao pokušaj da se izgradi bioskopska sala postojala su razna rešenja, među kojima je i gradnja desetospratnice. Sledeći korak je da se plan nađe pred odbornicima lokalnog parlamenta nakon čega bi skelet mogao da bude srušen. Prošle godine je bilo najavljeno rušenje objekta za 1. oktobar, ali je zbog spora sa firmom "Holtek" to prolongirano. Pre 15 godina sklopljen je sporazum sa ''Holtekom” koji je trebalo da izgradi desetospratnicu, a grad je trebalo da ukloni betonsku konstrukciju. Kako objekat nije uklonjen ''Holtek'' je pre tri godine tužio grad i tražio nadoknadu štete.\nPostavljeno pre 9 godina i 2 nedelje\nOtvoreni univerzitet Subotica betonski skelet betonski kostur betonska konstrukcija\npre 11 časova i 45 sekundi\npre 14 časova i 41 minut\nMali fudbal: Spartak poražen u Somboru\nOnlajn radionica: ZOOMiraj svoje veštine: Omladinski informativni rad


Na 19. Memorijalnom turniru "Branko Milenović" u malom fudbalu najbolja ekipa "Vlada Invest" - Dnevnik Juga\nPočetna / DOGAĐAJI / Na 19. Memorijalnom turniru „Branko Milenović“ u malom fudbalu najbolja ekipa „Vlada Invest“\nU organizaciji Sportskog saveza opštine Medveđe, 12. jula 2019. godine na terenu u dvorištu OŠ „Partizanski dom“ u Bučumetu održan je 19. po redu Memorijalni turnir u malom fudbalu „Branko Milenović“.\nZa učešće na turniru prijavilo se 4 ekipe, a turnir je osvojila ekipa „Vlada Invest“, savladavši u finalu ekipu „Panteri“ rezultatom 5:2. Treće mesto na turniru zauzela je ekipa „Branko Milenović“.\nNajbolji strelac turnira bio je Danijel Stojković iz ekipe „Panteri“ sa 6 postignuta pogotka, a najbolji golman bio je Aleksandar Radivojević iz ekipe „Vlada Invest“. Pehare, medalje i priznanja uručila je predsednica Organizacionog odbora turnira Katarina Milenović.\nPrethodni Iz budžeta Grada isplaćeno 4.043.447,00 dinara za troškove gradnje nadvožnjaka\nSledeći Održane „Bogunovačke igre 2019“


DAČIĆ: "Partnerski odnosi Srbije i SAD" | Vestinet.rs\nPočetna AKTUELNO\tDAČIĆ: „Partnerski odnosi Srbije i SAD“\nPrvi potpredsednik Vlade Srbije i ministar spoljnih poslova Ivica Dačić izjavio je da je odluka Srbije da preuzme dvojicu zatvorenika iz Gvantanama veoma važan signal za razvoj bilateralnih odnosa sa Sjedinjenim Američkim Državama.\n– Srbija se time pridružila grupi od 17 zemalja u Evropi koje su to učinile, među kojima su Velika Britanija, Francuska, Albanija, Kazahstan, Slovačka, Gruzija, Španija, Nemačka, Belgija, Italija, Švajcarska, Irska, Portugalija, Mađarska, Bugarska, Letonija i Estonija – naveo je Dačić u saopštenju.\nOn je naglasio da Srbija ničim nije ugrozila svoje državne interese niti nacionalnu bezbednost, a time je otvorila vrata za razvoj naših partnerskih odnosa sa SAD.\n– Resetovanje naših odnosa sa SAD je u našem nacionalnom interesu, tražeći, uz razlike koje među nama postoje, zajedničke imenitelje za budućnost – rekao je šef srpske diplomatije.\n– Zato su napadi od strane opozicionih stranaka na Vladu Srbije zbog ovog postupka deo svakodnevnog političkog folklora, a zaboravljaju da je vlada DSS-a dala ovlašćenje Borisu Tadiću da potpiše sa Kondolizom Rajs jednostrani sporazum o imunitetima oružanih snaga SAD-a, koji se ne odnosi na srpsku vojsku – naveo je Dačić.\nOd postupka preuzimanja zatvorenika, prema njegovim rečima, Srbija nema nikakvu štetu, može imati samo bolju poziciju u spoljnopolitičkim odnosima.


Zelenović: Niko iz opozicije nije odbio predizbore\nPolitika Autor:Vojislav Milovančević03. apr. 202115:54\nPredsednik Zajedno za Srbiju i bivši gradonačelnik Šapca, Nebojša Zelenović, rekao je za Nova.rs da su predizbori podržani od velikog broja uglednih ljudi u Srbiji, te da na ovu ideju blagonaklono gledaju i ljudi iz Evropskog parlamenta. On ističe da je razgovarao sa predstavnicima drugih opozicionih stranaka, te da mu niko nije rekao da je protiv predizbora.\nSkupština slobodne Srbije: Organizovati izbore u opoziciji\nIzbori u Srbiji su odavno okarakterisani kao neravnopravni, a rešanja koja su do sada nuđena, kako od strane vlasti, tako i opozicije, nisu donela željeni efekat, te se tako iz ciklusa u ciklus viđaju isti prizori – kontrolisano glasanje, kolektivni izlazak na birališta, bugarski vozovi, višak izbornih listića u kutijama i brojne druge nepravnilnosti koje su uticale na pad poverenja građana u izborni proces. Jedno od rešenja koje se navodi kao mogućnost da birači poveruju da njihov glas ipak vredi, jesu izbori unutar opozicije – predizbori.\nMeđu opozicionarima koji najviše govori o ovoj temi, a ujedno je i najsnažnije podržava, jeste Nebojša Zelenović, donedavni gradonačelnik Šapca i predsednik stranke Zajedno za Srbiju, koji za naš portal ističe da razgovori unutar opozicije o ovoj ideji uveliko traju.\n“O predizborima sam razgovarao sa svim ljudima koji su sad u opoziciji. Konkretno sa onima sa kojima smo pravili platformu za pregovore sa vlašću – Strankom slobode i pravde, Ne davimo Beograd, Pokretom slobodnih građana, Demokratskom strankom. Niko od njih nije rekao da odbija ovaj predlog”, poručuje Zelnović.\nPored pomenutih političkih organizacija, bivši gradonačelnik Šapca je razgovarao i sa predstavnicima Skupštine slobodne Srbije, napominjući da je upravo ta organizacija prva u javnosti prezentovala ideju predizbora.\n“Planiram da obavim razgovore i sa određenim grupacijama beogradskih inicijativa. Što se tiče predstavnika iz Evrope, o ovoj ideji sam razgovarao sa predstavnicom Evropskog parlamenta Tanjom Fajon, Violom fon Kramon i ljudima iz Evropske zelene partije. Oni su nam rekli da podržavaju ideju predizbora i da bi bilo odlično ukoliko bi se oni održali kod nas”, naglašava Zelenović.\nOn je najavio da će se u narednom periodu intezivirati razgovori o predizborima, te da će, zajedno sa ostalima iz opozicije, proceniti sve prednosti i nedostatke te ideje.\n“Ja mislim da ćemo u nekim narednim razgovorima doći do zaključka da predizbore nije nemoguće održati i da postoje mehanizmi da se spreče ljudi iz vlasti koji bi nastojali da pokvare čitav proces, odnosno da ga obesmisle. To su savladive stvari, baš kao što su bile u Budimpešti. I tamošnja opozicija je imala određene rizike, pa je uspela da ih prebrodi i na kraju su odneli i pobedu na izborima”, naglašava Zelenović.\nPredsednik Zajedno za Srbiju kaže da je ideja da se održe predizbori, najpre u Beogradu, podržana od predstavnika Evropske unije, konkretno od Evropske zelene partije.\n“Oni snažno podržavaju jednu takvu ideju. Ja očekujem da ćemo mi, ukoliko zaista uđemo u proces predizbora, dobiti još veću međunarodnu podršku. Time bismo pokazali da je opozicija počela da radi na sebi, da je odlučila da definiše jasnije svoj politički program, da pruža prostor novim ljudima i da za sve to pita građane”, navodi on.\nZa uspeh čitavog procesa su najvažniji kandidati\nZelenović ističe da od izbora kandidata koji bi učestvovali u predizborima zavisi uspeh čitavog procesa, napominjući da jedan broj ozbiljnih ljudi u ovom trenutku razmišlja o tome da se kandiduje.\n“Za sad ne želim da otkrivam imena, ali u pitanju su veoma ugledne osobe”, napominje on.\nO tome šta donose predizbori, koliko bi oni bili značajni za opoziciju, a šta su rizici njihovog održavanja, pročitajte u posebnom tekstu.


Autor: FZZZ / 11.04.2014\n(Sarajevo, 11.4.2014. godine) – Danas je u Federalnom zavodu za zapošljavanje održan prvi sastanak Radne grupe za izradu Strateških pravaca razvoja karijerne orijentacije u Federaciji BiH. Radnu grupu je formirala Vlada Federacije BiH, a čine je predstavnici Federalnog ministarstva obrazovanja i nauke, Federalnog zavoda za zapošljavanje, njemačkog Društva za međunarodnu saradnju (GIZ), kao i predstavnici visokoškolskih i srednjoškolskih ustanova.\nČlanovima Radne grupe obratili su se direktor Federalnog zavoda za zapošljavanje Kenan Rešo i Federalni ministar obrazovanja i nauke Damir Mašić.\nRešo je, između ostalog, istakao da je Zavod, u saradnji sa Federalnim ministarstvom, nosilac te aktivnosti, te da će finalni dokument predstavljati prvi zvanični institucionalni doprinos uspostavljanju i razvoju karijerne orijentacije kao bitnog segmenta efikasnog funkcionisanje tržišta rada.\nMinistar Mašić je istakao važnost intersektorskog, integrisanog djelovanja za kreiranje Strateških pravaca razvoja karijerne orijentacije u Federaciji BiH, koje će omogućiti adekvatnu podršku svakom pojedincu u donošenju odluka koje se tiču izbora karijere i upravljanja njenim razvojem kroz povezan i djelotvoran sistem.


Saslušaće čelnike MUP-a, policije, tužilaštva\nOdbor za bezbjednost i odbranu obaviće kontrolna saslušanja čelnika Ministarstva unutrašnjih poslova (MUP), Uprave policije, Agencije za nacionalnu bezbjednost (ANB), vrhovnog i glavnog specijalnog tužioca povodom aktuelne bezbjednosne situacije i ranjavanja novinarke Vijesti Olivere Lakić.\nOdbor je odlučio da budu saslušani ministar unutrašnjih poslova Mevludin Nuhodžić, vršilac dužnosti direktora Uprave policije Vesko Damjanović, direktor ANB-a Dejan Peruničić, vrhovni državni tužilac Ivica Stanković i glavni specijalni tužilac Milivoje Katnić.\nPredsjednik Odbora, Obrad Stanišić, kazao je da će tražiti od MUP-a, ANB-a i Tužilaštva da u što kraćem roku dostave informacije o aktuelnoj bezbjednosnoj situaciji sa posebnim osvrtom na slučaj Lakić, nakon čega će odrediti datum saslušanja.\nOn je rekao da je sjedinici trebalo da prisustvuju poslanici Demokratskog fronta, ali da nijesu došli. Stanišić je kazao da je ranjavanje Lakić događaj koji je uznemirio javnost.\n"To nije pucanj na čovjeka, već na nezavisno novinarstvo, sve demokratske institucije i državu", rekao je Stanišić.\nOn je dodao da vjeruje da će organi učiniti sve da se počinioci i nalogodavci uhapse i procesuiraju.\nPočela sjednica parlamenta


Ubijena tri demonstranata u Bagdadu\nNajmanje troje demonstranata poginulo je u sukobima sa pripadnicima bezbednosnih snaga tokom demonstracija protiv vlasti u Bagdadu.\nUčesnici protesta rasporedili su se na mostove koji voda ka zapadnoj obali reke Tigar, gde se nalaze parlament, kancelarija premijera, nekoliko ministarstava, centralna banka i ambasade drugih zemalja.\nMedicinski izvor je za AFP izjavio da su pripadnici bezbednosnih snaga danas ispalili suzavce i upotrebili bojevu municiju kako bi sprečili demonstrante da pređu mostove. Tom prilikom je ubijeno troje i povređeno još 30 ljudi.\nDvoje ljudi je ubijeno bojevom municijom, dok je treće lice pogođeno suzavcem. Grupe za ljudska prava upozoravale su da suzavci mogu biti smrtonosni ukoliko se nepropisno ispale direktno u demonstrante.\nTokom protesta, koji su prošlog meseca započeti u Bagdadu i na jugu zemlje zbog ucenjivanja i nezaposlenosti, do sada je poginulo više od 340 ljudi.\nDemonstranti već sedmicama zahtevaju promenu vlasti, ali se lideri za sada tome opiru i, umesto toga, predlažu angažovanje novih ljudi i menjanje izbornog zakona.\nPrijedlozi su odbijeni i demonstranti su započeli mirne proteste koji na Trgu oslobođenja u Bagdadu traju već četiri sedmice.\nIrački verski vođa: Najveća odgovornost na snagama bezbednosti


Protest "Jedan od pet miliona", 14. decembar 2019. - Dan u Beogradu\nNaslovna » BG svaštara » Politika » Protest „Jedan od pet miliona“, 14. decembar 2019.\nProtest "Jedan od pet miliona", 14. decembar 2019. (foto: poceloje.rs)\nProtest „Jedan od pet miliona“, 14. decembar 2019.\nAh Neša 13. decembar 2019. Politika Postavite komentar\nU subotu, 14. decembra 2019. od 18.00, biće održan 54. protest „Jedan od pet miliona“ (#1od5miliona) na platou ispred Filozofskog fakulteta.\nStudenti iz organizacije #1od5 miliona, 12. decembra 2019, simbolično su „sahranili“ budžet Republike Srbije za 2020. kod Narodne skupštine.\n„Udruženje #1od5miliona sa tugom u srcu i bolom u duši obaveštava građane da je dana 12. 12. 2019. sahranjen budžet Republike Srbije za 2020. godinu. (…) Za ubistvo budžeta optužen je ministar finansija, Siniša Mali, kome se na dušu stavljaju i drugi zločini poput rušenja u Hercegovačkoj, plagiranje doktorata, nelegalno posedovanje 24 stana, poklanjanje državnog zemljišta roditeljima i rodjacima kao i mnoge druge afere vezane za pranje novca“…\nOva organizacije je najavila da će u subotu, na protestu, sa građanima „svojim prisustvom pokazati Siniši Malom da mu se dan suđenja bliži“.\n„Pošto javni tužilac, Zagorka Dolovac, kao i celo pravosuđe ne rade svoj posao na moralan način već isključivo kako im Aleksandar Vučić naredi, ministru Malom će suditi građani, koji se već 53 subote okupljaju u Beogradu“, piše u saopštenju u kom pozivaju građane na protest, 14. decembra 2019. (danubeogradu.rs)\nPrethodni Petak 13. je srećan dan u Meridianu!\nSledeći Savez za Srbiju: Blokirani ulazi u zgradu RTS-a


Zrenjanin- Svetski dan dece obolele od raka obeležen je danas i u Zrenjaninu tako što su tačno u 13 časova pušteni baloni podrške za sve mališane koji se leče, ali i u znak sećanja na one male superheroje koji više nisu sa nama. Sredstva koja su se prikupila tokom ove akcije namenjena su drugoj fazi izgradnje novog dečjeg hemato-onkološkog odeljenja u Nišu.\nNa Trgu ispred Gradske narodne Biblioteke priređen je prigodan program u kojem su učestvovali najmlađi članovi KUD “Đerđef”, Nemanja Stojšić, zrenjaninac koji je nedavno imao zapažen nastup u šou programu “Ja imam talenat”, Klovnica Didi i prijatelji.\nSvrha obeležavanja je da se podstakne podizanje društvene svesti o problematici raka kod dece, što bi uticalo na unapređenje kvaliteta lečenja i oporavka i rešavanje sistemskih pitanja.\nStatistika pokazuje da Svakog dana jedno dete oboli, a svake nedelje jedno dete umre od raka u Srbiji.\nKampanju „I ja se borim“, koju je Nacionalno udruženje roditelja dece obolele od raka započelo je 2016. godine u cilju podizanja svesti javnosti o malignim oboljenjima kod dece.\nKompanija Gomex je podržala ovu akciju, a saradnju sa Nurdorom je započela pre nekoliko godina. Ovo je jedno od udruženja kome je pomoć potrebna kako od javnog tako i od privatnog sektora i mi smo ponosni na to što nas ljudi iz Nurdora nazivaju našim kolegama. Ova akcija ima vrlo bitan zadatak da svim zrenjanincima skrene pažnju na to da u našoj zemlji postoje mali borci protiv opake bolesti koja se zove karcinom. Kompanija Gomex je ovim gestom potvrdila visoki stepen društvene odgovornosti i naravno ojačala svoju saradnju sa Nurdorom. Svakom ko danas pošalje sms podrške mi ćemo pokloniti jednu igračku- rekao je Nedeljko Golušin, marketing menadžer kompanije Gomex.


"Više vakcinacija ili zatvaranje" - BIGportal.ba\n“Više vakcinacija ili zatvaranje”\n10 Avgusta, 2021 10 Avgusta, 2021 0208\nSituacija sa koronavirusom, kako kod nas tako i u svetu nije najbolja. Nemačka vlada je saopštila da je vakcinacija jedino rešenje ili sledi zatvaranje.\nPredsednik Hrišćansko demokratske unije (CDU) i premijer Severne Rajne-Vestfalije Armin Lašet poručio je danas da Nemačka mora da poveća testiranje i vakcinaciju kako bi izbegla još jedno zatvaranje zbog kovida 19.\nManje od sedam nedelja pre saveznih izbora, namečka kancelarka Angela Merkel i lideri 16 saveznih država pokušaće da se dogovore o merama kako bi se izbegao novi talas infekcija, prouzrokovanih zaraznijom delta varijantom virusa, i tako sprečila nepopularna ograničenja.\n“Želimo i testiraćemo još više kako bismo izbegli novo zatvaranje”, rekao je u parlamentu Severne Rajne-Vestfalije Lašet, koji je i kandidat za naslednika Merkelove, prenosi Rojters. Nacrt dokumenta pripremljen za današnje razgovore predlaže da ljudi koji nisu vakcinisani ili preležali bolest moraju da imaju negativan test na kovid-19 da bi mogli da udju u restoranske sale, učestvuju u verskim obredima i bave se sportom u zatvorenom prostoru.\nPrema dokumentu koji se predlaže u oktobru bi trebalo da se ukinu besplatni testovi na korona virus u nastojanju da se ohrabri više ljudi da se vakcinišu, nakon što je Nemačka u martu omogućila besplatne testove za sve kako bi ubrzala povratak u normalan život nakon zaključavanja i prekinula treći talas kovid 19. Iako je oko 55 odsto Nemaca u potpunosti imunizovano, tempo vakcinacija se u ovom trenutku u zemlji značajno usporio.\nFBiH: Zaraženo 115 osoba\nMatić: Titula sa Junajtedom je moja najveća želja


NovaEnergija.net » Letonija donela zakon kojim će olakšati poslovanje startapima! Letonija donela zakon kojim će olakšati poslovanje startapima! – NovaEnergija.net\nLetonski parlament izglasao je novi zakon koji će doneti poreske olakšice za startape. Ovaj zakon vidi se i kao način na koji će Letonija biti atraktivan prostor i za startape iz drugih zemalja. Zakon je usvojen skoro jednoglasno, a stupiće na snagu 1. januara 2017.\nKada investitori odluče da rizikuju svoj novac kako bi podržali određeni startap u Letoniji, skoro polovina tog novca odlazi na poreze za plate, čak iako su u pitanju niska primanja.\nZakon zato predviđa dva poreska plana, fiksni porez od 262 evra po zaposlenim bez obzira na visinu njegove zarade. Drugi plan podrazumeva oslobađanje od poreza na platu visoko kvalifikovanim radnicima, doktorima ili magistrima nauka, kao i onima sa više od 5 godina iskustva, a taj deo poreza pokrivaće država.\nDa bi se kvalifikovali, startapi moraju da zadovolje neke osnovne kriterijume, kao što je da su mlađi od 5 godina, da su stekli manje od 200.000 evra prihoda u prve dve godine od osnivanja, da ne isplaćuju dividende i da su proizveli neki inovativan proizvod ili uslugu. Od startapa se takođe zahteva i da su obezbedili 30.000 evra ili više u ranom stadijumu finansiranja.\nMinistar ekonomije Arvils Aseradens rekao je da Letonija mora da bude prva baza za izbor startapa u baltičkim zemljama, a ovaj zakon je prvi korak kojim se podržavaju inovativne tehnološke kompanije. Vlada ne krije svoj plan da se takmiči za status glavnog regionalnog startap huba, a više inicijativa za podršku startapima u Letoniji već je u planu u bliskoj budućnosti, kao što je na primer pokretanje startap vize za lakše zapošljavanje talentovanih radnika izvan regiona. Zakon za legalizaciju ridesharinga takođe je u procesu i očekuje se da bude usvojen naredne godine.\nLetonija donela zakon kojim će olakšati poslovanje startapima! was last modified: November 26th, 2016 by Jelena Jovičić


Bosna i Hercegovina ipak kreće u direktnu nabavku Pfizerove, ruske i kineske vakcine – Dijalog\n2021-01-21 2021-01-21 admin\nPredsjedavajući Vijeća ministara BiH Zoran Tegeltija je održao sastanak sa entitetskim premijerima Fadilom Novalićem i Radovanom Viškovićem o nabavci vakcina protiv koronavirusa prilikom čega je dogovoreno da se krene u direktnu nabavku.\nNakon konstantnog pritiska javnosti zbog neizvjesnosti o dolasku vakcina COVAC sistema, vlast u BiH je primorana i da razmisli o direktnoj nabavci od proizvođača vakcina protiv koronavirusa.\nKako je kazao državni premijer Zoran Tegeltija na sastanku je sumiramo koliko je BiH spremna za početak vakcinacije građana te su razgovarali o poteškoćama koje su se javile u dva mehanizma nabavke vakcina.\n“Shvatajući da očigledno postoji problem u mehanizmima COVAX i EU, opredijelili smo se da krenemo i u proces direktnih nabavki vakcina sa njihovim proizvođačima. Pokrenut ćemo taj proces sa Pfizerom i ruskim proizvođačem i kao i proizvođačem vakcina iz Kine”, rekao je Tegeltija.\nEntiteti i distirkt će sutra iskazati svoje potrebe za ovakve vrste vakcina izvan onih potreba iskazanih u postojećim mehanizmima nakon čega će se krenuti u nabavku istih.\nOsiguravanje određene količine direktnim putem bi doprinijelo tome da stanovnici naše države ne zavise od globalnih mehanizama nabavke vakcine i milosrđa drugih zemalja.\nOsim Tegeltije, Novalića i Viškovića na sastanku su i ministrica civilnih poslova Ankica Gudeljević čije resor je nadležan za koordinaciju nabavke, entitetski ministri zdravstva Vjekoslav Mandić i Alen Šeranić te njegov pomoćnik i član Kriznog štaba FBiH Goran Čerkez.\nVakcine koje će nam stići u okviru COVAX mehanizma očekujemo da će doći najkasnije 10. februara. Vlasti pretpostavljaju da će to biti od pet do 10 hiljada Pfizerovih vakcina za cijelu BiH u prvoj turi, a da će kasnije pristizati još doza. Osim COVAX-a BiH je i u mehanizmu Evropske unije međutim još uvijek se ništa ne zna o tome kada bi ove vakcine trebalo da pristignu.\nEvo koliko je Biden očaran BiH: Ti pogledi oduzimaju dah


Širenje sistema daljinskog grijanja prioritetno za unapređenje kvaliteta zraka - BHPutovanja.ba\nŠirenje sistema daljinskog grijanja prioritetno za unapređenje kvaliteta zraka\n07.11.2018 u 14:24\nU okviru aktivnosti na izradi "Studije izvodljivosti o proširenju i unapređenju sistema daljinskog (centralnog) grijanja u Kantonu Sarajevu" održana je radionica kojoj su prisustvovali predstavnici brojnih institucija i preduzeća nadležnih za tu oblast kao i oblast zaštite okoliša u Kantonu Sarajevo i Bosni i Hercegovini.\nStudija predstavlja izradu dugoročne strategije razvoja sistema daljinskog grijanja, a započeta je s ciljem pružanja podrške Kantonu Sarajevo u preduzimanju aktivnosti za smanjenje zagađenja zraka, kroz promociju i korištenje obnovljivih izvora energije kao i poboljšanje sistema daljinskog grijanja.\nRadionici su prisustvovali predstavnici ministarstava prostornog uređenja građenja i zaštite okoliša, privrede, komunalne privrede i infrastrukture KS, Zavoda za izgradnju, Zavoda za planiranje razvoja i Privredne komore KS, Federalnog ministarstva okoliša i turizma, Fonda za zaštitu okoliša FBiH, Grada Sarajevo, UNDP-a, Općine Vogošća, kantonalnih javnih komunalnih preduzeća "Toplane", "Sarajevogas", preduzeća "Bags Energotehnika" i Elektroprivrede, Mašinskog faukulteta te konsultantskih kompanija Enova d.o.o. Sarajevo i PlanEnergi iz Danske.\nPrezentirani su rezultati tehničke, finansijsko-ekonomske i okolišne analize nekoliko predloženih scenarija za poboljšanje i proširenje sistema daljinskog grijanja u Kantonu Sarajevo.\nU fokusu radionice bila su područja općina KS na kojima bi se širio sistem centralnog grijanja kao i mogućnosti korištenja obnovljivih izvora energije, poput biomase.\nKako je istaknuto, dosadašnja analiza predloženih scenarija bila je usmjerena na objekte kolektivnog stanovanja i javne objekte, dok će se u narednom periodu analiza bazirati i na individualna ložišta u Kantonu Sarajevo, koja predstavljaju najveći izazov kada je u pitanju sektor grijanja.\nZaključeno je da će se nakon detaljnije procjene finansijskih troškova kao i drugih neophodnih analiza, s akcentom na individualna ložišta u padinskim dijelovima Sarajeva, pristupiti izboru optimalnog i prihvatljivog scenarija za poboljšanje i proširenje sistema daljinskog grijanja.\nUčesnicima radionice prezentiran je i sistem daljinskog grijanja grada Aarhus u Danskoj kao primjer dobre prakse u toj oblasti.\nIzradu studije finansira Ministarstvo zaštite okoliša, kopna i mora Republike Italije a implementiraju je Razvojni program Ujedinjenih nacija (UNDP) u partnerstvu sa Ministarstvom prostornog uređenja, građenja i zaštite okoliša Kantona Sarajevo, te konsultantske kompanije ENOVA i PlanEnergi, saopćeno je iz Press službe KS.\nGrupa aktivista iz Bosne i Hercegovine tokom ove sedmice boravit će u Češkoj gdje će se upoznati sa lokalnim aktivistima...


Grad pod najvišim stepenom mjera bezbjednosti - Prnjavorski informativni portal\nIz Ministarstva unutrašnjih poslova Republike Srpske ponovili su da, povodom dolaska delegacije Federalne skupštine Ruske Federacije, koju predvodi Valentina Matvijenko, preduzimaju najviši stepen mjera bezbjednosti kako bi ova posjeta protekla u najboljem redu.\nTokom današnjeg dana, kada će ruska delegacija u okviru službene posjete BiH boraviti u Banjaluci, od 11 do 12 sati i od 16 do 17 sati, od Međunarodnog aerodroma Banjaluka u Mahovljanima do Banjaluke, biće zabranjen saobraćaj za sva motorna vozila određenim putnim pravcima i ulicama, pišu Nezavisne.\nSaobraćaj će biti obustavljen dijelom magistralnog puta Laktaši – Gradiška, od skretanja za aerodrom do Aleksandrovca, od Aleksandrovca do Aleksandrovačke petlje, dionica autoputa E661 (Gradiška – Banjaluka), od Aleksandrovačke petlje do Klašnica, zapadni tranzit (Ulica Krajiških brigada), Ulica Ranka Šipke, Ulica Vuka Karadžića, Ulica Kralja Petra I Karađorđevića, Ulica Bana dr Todora Lazarevića.\nNa navedenoj trasi kretanja delegacije, u spomenutom periodu dolaska i odlaska ruske parlamentarne delegacije, biće ograničeno i kretanje drugih učesnika u saobraćaju, uključujući bicikliste i pješake.\nIz MUP-a RS apeluju na građane da na toj trasi puta ne ostavljaju parkirana vozila.\nGrađanima savjetuju da u utorak izbjegavaju kretanje spomenutom trasom i užim centrom grada zbog toga što će veliki broj saobraćajnica biti zatvoren za saobraćaj i ograničeno kretanje pješaka.\nApeluju na građane da se pridržavaju uputstava MUP-a RS i drugih institucija koje učestvuju u organizaciji posjete ruske delegacije.\nGrađanima savjetuju da obavezno poštuju naredbe policijskih službenika na terenu, izbjegavaju nošenje ruksaka i torbi i da svakako uz sebe imaju neki identifikacioni dokument. Takođe, savjetuju da izbjegavaju otvaranje prozora, izlaske na terase, krovove zgrada i slično.\nNa području trase kretanja i užeg centra Banjaluke zabranjena je i upotreba dronova.\nU užem centru grada na snazi je i naredba o zabrani rada ugostiteljskih, trgovačkih i drugih objekata u kojima se pruža uslužna djelatnost, kao i točenje alkoholnih pića.\n(Klix, foto: Index.ba)


Važno je da prilikom upuštanja u ljubavne veze vodite računa o osnovnim vrijednostima, kako u budućnosti ne bi došlo do sudara vaših svjetova\n7952 pregleda\t5 komentar(a)\nPsiholog Peter Pearson koji u Kaliforniji vodi Institut za parove i koji je cijelu svoju karijeru posvetio rješavanju ljubavnih problema tvrdi da samo jedna stvar jemči stabilnu i uspješnu vezu.To su – zajedničke osnovne vrijednosti.\nTemeljne vrijednosti važnije su od naleta uzbuđenja koje osjećate kada upoznate nekoga s kim dijelite osjećaj privlačnosti jer će te hormonske reakcije vremenom izblijedjeti, a zajedničke vrijednosti opstaju, kazao je za BI doktor Pearson, prenosi Zadovoljna.hr.\nNa primjer, ako biste vi željeli da za vikend odete u prirodu, a vaš partner želi da ostanete kod kuće i napravite večeru za prijatelje, kompromisno se možete dogovoriti da ovog vikenda ispunite njegovu želju, a sljedećeg vašu. Međutim, ako vi želite djecu, a vaš partner izričito odbija tu ideju, to je pitanje osnovnih vrijednosti koje može dovesti do nepremostivih problema u vezi.\nZbog toga je važno da prilikom upuštanja u ljubavne veze, a naročito u brak, vodite računa o svojim vrijednostima i vrijednostima osobe za koju ste zainteresovali, kako u budućnosti ne bi došlo do sudara vaših svjetova.\nzajedničke vrijednosti u vezibrakozbiljna vezatemelji u vezi


Ozakonjenje nelegalnih objekata - JUGPRESS\nPostavio: Jugpress 10 Februara, 2018\n• Problem bespravne gradnje postoji unazad nekoliko decenija, ali je naročito eskalirao 90-ih godina prošlog veka, kada se beleži masovna bespravna gradnja, koja je bila uzrokovana velikim prilivom stanovništva sa ratom zahvaćenih područja, nedostatkom svake vrste kontrole nad bespravnom gradnjom, ali i nepostojanjem planske dokumentacije koja bi omogućila legalnu gradnju.\nGrađani ozakonjenjem objektima dobijaju znatno veću vrednost svoje imovine koju, ukoliko žele, mogu i da prodaju, a ozakonjeni stanovi i stambeni objekti na tržištu vrede mnogo više od onih koji su nelegalni.. Lokalne samouprave sprovođenjem ozakonjenja sveobuhvatnije i ravnomernije ubiraju prihode za komunalno opremanje građevinskog zemljišta.\nTeritorija opštine Vlasotince prostire se na površini od 308 km2 i ima 48 naselja, a po poslednjem popisu od 2011. godine zabeleženo je da ima 29.893 stanovnika. Za varošicu, Vlasotince je proglašeno 1878.godine po oslobođenju od Turaka, a 1893.godine dobilo je prvi urbanistički plan koji je izradio inženjer Bartos, pa bi kao takvo trebalo da nelegalnu gradnju svede na najmanju meru, a ozakonjenjem obuhvati većinu popisanih nelegalnih objekata.\nSamo u Beogradu, gde se prema rečima gradskog menadžera Gorana Vesića trenutno gradi oko milion kvadrata, bez dozvole niču još skoro 200.000. Ako je tako u glavnom gradu naše zemlje, kako je onda u unutrašnjosti Srbije. Verovatno niko nema pouzdan podatak koliko je nelegalno sagrađenih objekta, a neće ni saznati, jer i dalje kao pečurke niču nove gradnje bez legalne dokumentacije. I ako je zakon označio da je bespravna gradnja krivično delo, policija i tužilaštvo ne reaguju kada im se podnese prijava.\nU specijalističkom radu “Ozakonjenje nelegalnih objekata u opštini Vlasotince”, Milorad Kocić, specijalista strukovni inženjer geodezije iz geodetske organizacije “Geoinženjering” u Vlasotincu u razgovoru, ukazuje nam, pored ostalog, na značaj, potrebe i pozitivne efekte ozakonjenja objekata.\n-Veoma je značajno za vlasnika da je njegov objekat legalizovan. Tako izgrađeni objekat ne može biti srušen, vlasnik ima nad njim pravnu sigurnost, zatim mogućnost prometa nepokretnosti, mogućnost dogradnje, zalaganja, uzimanja kredita, nasleđivanja i drugo – objašnjava nam Milorad Kocić, koji poseduje geodetsku licencu drugog reda, i sigurno je kompetentan kada je u pitanju ova, za mnoge, danas, veoma aktuelna tema.\nŠta je to, što je uzrok da se objekat ruši ?\nA, kada se primenjuje mera “zabrane otuđenja”?\n– Kada se radi o objektu za koji nije moguće izvršiti rešenje o rušenju, građevinski inspektor tu činjenicu konstatuje u rešenju i isto dostavlja u roku od tri dana Službi za katastar nepokretnosti, koja upisuje zabeležbu “zabrana otuđenja”.\n– Složenost dokumentacije, nerešeni imovinsko pravni odnosi na zemljištu i objektima, naknade za uređenje građevinskog zemljišta, koje su zbog svoje visine a često i prevazilaženja tržišne vrednosti objekta dovodile do nestanka interesa podnosioca zahteva da, uopšte, uđe u postupak legalizacije, visina republičke administrativne takse za upis imovine u katastar, brojnost i složenost potrebne dokumentacije, nedostatak inicijative vlasnika oko prikupljanja potrebne dokumentacije, izostanak adekvatnih sankcija, a posebno njihovo neizvršenje od strane ovlašćenih organa-.\nUkoliko objekat nije ucrtan u katastarski plan potrebno je umesto kopije plana angažovati geodetsku organizaciju da na licu mesta izmeri objekat i izradi Elaborat u tri primerka, što košta 12.500 dinara, a svi ostali prilozi su kao u prethodnom slučaju – informiše nas, Milorad Kocić, vlasnik geodetske organizacije “Geoinženjering” iz Vlasotinca.


Ministar vanjskih poslova Bosne i Hercegovine Igor Crnadak učestvuje na sastanku ministara vanjskih poslova Zapadnog Balkana (WB6)\nMinistar vanjskih poslova Bosne i Hercegovine Igor Crnadak učestvuje, na poziv ministra vanjskih poslova Crne Gore Srđana Darmanovića, na Sastanku ministara vanjskih poslova Zapadnog Balkana koji se održava 29. i 30. novembra 2018. godine u Budvi.\nNa sastanku se raspravlja o provođenju obaveza preuzetih u okviru Berlinskog procesa, toku priprema i očekivanjima od predstojećeg samita u Poznanju, kao i važnosti procesa evropske integracije u kontekstu stabilnosti i daljeg razvoja regiona.\nNa početku Sastanka, ministar Crnadak je poručio da je odluka Prištine o uvođenju takse od 100% na robu iz BiH i Srbije potpuno neprihvatljiva, jer je antievropska, anticivilizacijska, sramotna i besmislena. Ministar Crnadak je poručio da su ovim potezom Prištine prekršeni CEFTA sporazum i Sporazum o stabilizaciji i pridruživanju, kao i osnovni princip izgradnje dobrosusjedskih odnosa.\n"Ova odluka nije samo kršenje CEFTA-e, nego je direktan udar na sve višegodišnje napore, koje smo zajednički uložili u region. Odluka o taksama je "diplomatska atomska bomba" koju je Priština ispustila na naš region i pozivam Brisel da se snažnije uključi i pomogne da se ovaj problem riješi", naveo je ministar vanjskih poslova BiH Igor Crnadak tokom svog obraćanja i dodao da će BiH i Srbija nastaviti sa koordiniranim aktivnostima u cilju ukidanja ovih taksi. Ministar Crnadak je pozdravio izjave visoke predstavnice EU Federice Mogherini i državnog sekretara SAD-a Mikea Pompea u kojima se oštro osuđuju ovakvi potezi prištinskih vlasti.\nMinistar Crnadak je informirao kolege iz regiona o toku procesa evropskih integracija u BiH istakavši uvjerenje da će odgovori na dodatna pitanja Evropske komisije biti odgovorena i dostavljena do kraja godine, i da će vrlo brzo nakon toga Komisija dati pozitivno mišljenje o zahtjevu za članstvo, kao i preporuku državama članicama EU da BiH dobije status zemlje kandidata.\nMinistar je podsjetio da je evropska perspektiva glavni pokretač svih reformskih procesa u Bosni i Hercegovini i regionu, te je istakao je da je u okviru višegodišnjeg Akcionog plana za regionalno ekonomsko područje (REA) u okviru WB6, koji je usvojen na samitu u Trstu, postignut određeni napredak, ali i da se moraju pojačati napori u nekim područjima.


SNSD: SDS izdajnički srušio srpsku većinu u Srebrenici - 29.04.2017, Sputnik Srbija\nPotpredsednik SNSD-a Marko Vidaković ocenio je da „rušenje skupštinske većine u Srebrenici, u kojoj su većinu činili Srbi, i formiranje nove, koju sada čine... 29.04.2017, Sputnik Srbija\nvesti, svet, bosna i hercegovina, republika srpska (rs), srebrenica, sds, snsd, region\n18:53 29.04.2017 (Osveženo: 03:42 26.08.2021)\nPotpredsednik SNSD-a Marko Vidaković ocenio je da „rušenje skupštinske većine u Srebrenici, u kojoj su većinu činili Srbi, i formiranje nove, koju sada čine Bošnjaci, predstavlja još jedan izdajnički potez SDS-a“.\n„Glavni kreator razbijanja srpskog jedinstva je predsednik srebreničkog SDS-a Momčilo Cvjetinović, koji je uspeo da, zajedno sa tvrdim krilom SDA i kupljenim poslanikom SRS-a Miloradom Stanojevićem, te po jednim odbornikom PDP-a i NDP-a, sruši srpsku većinu u srebreničkom parlamentu sa SNSD-om na čelu, na čemu je mesecima radio“, istakao je Vidaković.\nDuraković: Vređa me zloupotreba Srebrenice\nOn je rekao da se na taj način još jednom pokazalo da „SDS i takozvani Savez za promjene interesuju samo vlast i funkcije bilo gde i pod bilo kakvim uslovima, a ne interesi naroda i Republike Srpske“.\n„Zbog takve lične i neodgovorne politike, juče se moglo dogoditi i da SDS sa svojim koalicionim partnerima za novog predsednika Skupštine opštine Srebrenica izglasa predsednika Medžlisa Islamske zajednice Srebrenice Aliju Tabakovića, koji godinama dezinformiše javnost o iseljavanju i nestanku Bošnjaka sa prostora istočne Bosne i Srebrenice optužujući za to Srbe“, naglasio je Vidaković.\nOn je rekao da su „SDS i ostali odbornici takozvanog Saveza za promjene svojim glasovima odlučili da Bošnjaci preuzmu većinu i u opštinskim komisijama i odeljenjima u Skupštini opštine Srebrenica, u kojima su do sada većinu imali Srbi“.\n„Jučerašnja dešavanja u Skupštini opštine Srebrenica samo su jedan od mnogobrojnih primera koji pokazuju kakvu politiku vodi SDS i da je kao takva spremna da zbog ličnih interesa u celosti proda interese Republike Srpske. Bez obzira na sve, aktuelna vlast u Republici Srpskoj i SNSD neće im dati priliku za to i nastaviće da vode politiku očuvanja Republike“, poručio je Vidaković.


Pozitivna psihologija - Pozitivna Psihologija\n/ Pozitivna psihologija\nOsnivači ovog pravca u psihologiji Martin Seligman i Mihaly Csikszentmihalyi veruju u sveopštu prihvaćenost pozitivne psihologije ne samo u naučnim krugovima, već i u njen doprinos izgradnji uspešnih pojedinaca, porodica, kao i šire zajednice.\nPoslednjih godina opaža se sve veće interesovanje za pozitivnu psihologiju i za načine na koje može da unapredi kvalitet svakodnevnog iskustva. Sve više ljudi traga za informacijama o tome kako da postanu ispunjeniji i kako da ostvare svoj puni potencijal.\nOva oblast istražuje tehnike za razumevanje pozitivnog, adaptivnog, kreativnog i emocionalno ispunjenog životnog stila. Zasnovana je na verovanju da ljudi teže svrsishodnom životu u kojem dominira osećanje ljubavi. Fokus pozitivne psihologije jesu činioci koji doprinose kvalitetnijem životnom stilu, otkrivanje fenomena sreće i potpune prepuštenosti onim aktivnostima u kojima uživamo celim svojim bićem.\nFejsbuk stranica „Pozitivna psihologija“ nastala je aprila 2012. godine sa ciljem usmeravanja pažnje na ono što je korisno, pozitivno, razvijajući optimizam svakodnevnim inspirativnim porukama.\n5 ključnih razloga da budete pozitivni\nEvolucijski se pokazalo značajnim postojanje punog spektra emocija u našem životu. Svoj značaj u ljudskom razvoju pronašle su kako prijatne, tako i neprijatne emocije. Ključni faktor za ostvarivanje blagostanja jeste odnos prijatnih i neprijatnih emocija koje čovek ima u svom iskustvu.\n1. Unapređuje se zdravlje\nPrijatne emocije pomažu da se osećamo dobro, da unapredimo sopstveno fizičko, psihičko i duhovno zdravlje. Ovaj spekatar emocija pomaže da se umanji nivo stresa, snizi krvni pritisak, unapredi imuni sistem, smanji rizik za oboljevanje od srčanih bolesti i dijabetesa i doprinosi da ljudi duže žive. Prijatne emocije unapređuju psihološki imuni sistem, razvijaju otpornost na različite životne izazove, podstiču elasticitet mozga, olakšavaju usvajanje novih veština i kvalitetnijeg životnog stila. Na kraju, prijatne emocije ojačavaju veze među ljudima što je jedan od značajnih faktora za opšte blagostanje.\n2. Lakše se prevazilaze životni izazovi\nPrijatne emocije smanjuju uticaj neprijatnih emocija poput straha, besa, nezadovoljstva na naše telo, razmišljanje i na naše izbore. Biti pozitivan pomaže da se lakše obnovimo i da premostimo životne situacije koje predstavljaju izazov. Važno je naglasiti da ovo ne znači da se neprijatne emocije potiskuju, već da se razvija fleksibilnost u odnosu na njih, odnosno sposobnost da se sva osećanja iskuse sa radoznalošću, bez posebnog vezivanja za njih. Radi se o aktivnom i svesnom iskustvu emocija sa njihovim potpunim prihvatanjem i razvijanjem sposobnosti da se fokusiramo na prijatne emocije kad god je to moguće.\n3. Gradi se optimizam i veće samopouzdanje\nPrijatne emocije otvaraju mogućnost izbora reagovanja u odnosu na instinktivno i naučeno ponašanje. One šire um dajući prostor novim idejama, novim oblicima prevladavanja životnog iskustva i novim pogledima na svet oko sebe. Biti pozitivan daje mogućnost da vidimo širu sliku, da uočimo i šumu, ali i drveće koje je čini i da povežemo poznate informacije na nov način. Negovanje prijatnih emocija vodi u optimizam, veće samopouzdanje, više kreativnosti, saradnju sa drugim ljudima; odluke se donose lakše sa više sigurnosti i usmerene su na rešenja obostrane dobiti.\n4. Fleksibilniji smo i spremniji za promene\nUsmeravanje na prijatne emocije i ulaganje u njihovo postojanje ne znači samo trenutno stanje radosti, već dovodi do dugoročne promene životne putanje u pravcu boljeg. Ukoliko smo pozitivniji, lakše prihvatamo sebe u potpunosti (menje se stidimo i manje sebe okrivljujemo, opušteniji smo, lakše opraštamo i osećamo unutrašnji mir), svesniji smo svrhe svog života, ispunjeniji smo, veze sa drugim ljudima su dublje, lakše prihvatamo životne promene, fleksibilniji smo, kreativniji, dobro izbalansirani između poletnosti i stabilnosti, više smo otvoreni za povezanost sa drugima i želimo da dugoročno doprinesemo pozitivnoj promeni u društvenoj zajednici.\n5. Jača se osećanje lične odgovornosti\nIstraživajući odnos prijatnih i neprijatnih emocija Frederickson-ova je uočila da je za opšte blagostanje osobe neophodan odnos 3:1 (prijatne : neprijatne emocije) u toku određene vremenske jedinice (dana, nedelje, meseca ili godine). Ovakav odnos može uspešno da predvidi da ćemo se u proseku osećati ispunjeno, zadovoljno i da će za nas život predstavljati pozitivno iskustvo kojem se radujemo. Aktivnim kreiranjem prijatnih emocija lično smo odgovorni za kvalitet života koji živimo i istovremeno stvaramo izbor da šta god da nam se u životu dešava, možemo to da sagledamo iz pozitivnog ugla.\nBiti pozitivan je lakše nego što mislite!


Fed je tokom prošle godine povećao svoj bilans za 84 odsto, a Evropska centralna banka (ECB) za 36 odsto, ali je dolar za to vreme stekao "samo" 5 procenata u odnosu na evro. To nam opet daje do znanja o povećanoj potražnji za dolarom u doba krize i važnosti statusa dolara kao rezervne valute. Slabiji dolar, kao i fleksibilno tržište rada podstaći će rast u SAD.\nDok proizvodnja, na krilima strateške državne potrošnje, u Kini raste već peti mesec zaredom, na Zapadu beležimo prve ohrabrujuće znake ponovnog rasta proizvodnog sektora tek u julu.\nDobra vest je da se fabrička aktivnost u Nemačkoj povećala tek u julu, prvi put od decembra 2018. Prema statistikama indeksa S&P500, prodaja u najvećim američkim kompanijama pala je za 11 odsto u drugom tromesečju, a dobit za 9, što je 22 odsto bolje od tržišnih očekivanja.\nNedavni rast cena sirovina je još jedan pokazatelj činjenice da se globalna industrijska proizvodnja poboljšava. To bi, međutim, moglo značiti da će industrijski sektor i sektor materijala postupno dolaziti do glavnih pozicija u prinosu.\nMeđu najzanimljivijim sektorima je finansijski sektor koji u prvoj polovini ove godine u proseku nije pretrpeo značajniji pad prihoda, ali spada među sektore koji su ove godine najviše izgubili zbog visokih rezervisanja i otkazivanja isplate dividendi.\nUprkos podacima koji pokazuju da je globalna ekonomija ušla u pozitivan trend, moramo biti svesni da je oporavak u obliku slova "V" trenutno najviše ograničen mogućim drugim talasom virusa.\nTržišni rizici uključuju i pogoršanje odnosa SAD-Kina i SAD-EU, američke izbore i Brexit. Uprkos tome, više ne možemo očekivati ponavljanje volatilnosti u martu ove godine na tržištima kapitala, jer su ljudi, zemlje i drugi učesnici na tržištu prilagodili svoje ponašanje trenutnoj situaciji.\nCENTRALNE BANKE DONOSE MERE ZA UBLAŽAVANJE EKONOMSKIH ŠTETA Valute osciliraju zbog korona virusa\nMMF TRAŽI HITNO REŠENJE, VLADA POKUŠAVA DA ZBRINE RADNIKE Četiri rudnika "Resavice" pred zatvaranjem\nIako je Međunarodni monetarni fond preporučio srpskoj vladi da što pre usvoji akcioni plan za zatvaranje četiri rudnika "Resavice", taj dokument biće usvojen tek nakon izbora, saznaje "Blic".\nER SRBIJA OBNAVLJA REDOVAN PUTNIČKI SAOBRAĆAJ Od 21. maja letovi za Frankfurt, Cirih, London i Beč\nLetovima za Frankfurt i Cirih 21. maja Er Srbija počinje da obnavlja redovan putnički saobraćaj, rečeno je Tanjugu u nacionalnoj avio-kompaniji Srbije.\nPotpredsednica Vlade Srbije i ministarka građevinarstva, saobraćaja i infrastrukture Zorana Mihajlović braniće u skupštini na vanrednom zasedanju koje počinje danas predloge 13 zakona i odluka iz svog sektora.\nBrzina dostavljanja pošiljki postaje sve bitniji faktor kod kupaca koji trguju onlajn.\nUSKORO OBNOVA BARSKE PRUGE Rekonstrukcija teške deonice sa 250 mostova i 260 tunela\nUgovor za izradu projektno-tehničke dokumentacije za rekonstrukciju i modernizaciju pruge Valjevo-Vrbnica-državna granica sa CG, poznatija kao Barska pruga, u dužini od 209,4 kilometara, potpisan je danas u Vladi Srbije između Ministarstva građevinarstva, saobraćaja i infrastrukture i RŽD Internešnl.


Održana prezentacija elektronske plaforme za prijavu na Konkurs za objavljivanje nastavne literature i ostalih nekontinuiranih publikacija - Makanje\nUređivački odbor Univerziteta Crne Gore i Centar informacionog sistema predstavili su danas elektronsku platformu preko koje će se prijavljivati nastavna literatura i ostale nekontinuirane publikacije za 2020. godinu, po osnovu objavljenog Konkursa Uređivačkog odbora.\nOni su približili postupak prijave na internet stranici https://izdavacka.ucg.ac.me/, na kojoj je dostupno i detaljno uputstvo za prijave.\nPrezentaciji su prisustvovali predsjednici uređivačkih komisija organizacionih jedinica Univerziteta.\nPredsjednik Uređivačkog odbora prof. dr Stevo Popović istakao je da je donošenjem izmijenjenog Pravilnika o uređivačkoj djelatnosti UCG i uvođenjem centralizovanog sistema komunikacije, Uređivački odbor nastojao da učini ovu djelatnost univerziteta efikasnijom.\n„Sve što nije nastavna literatura, udžbenik, priručnik ili monografija koja se koristi u nastavi će se smatrati ostalom nekontinuiranom publikacijom i ona će se odmah prosljeđivati komisijama organizacionih jedinica, koje će dalje realizovati proces u skladu sa Pravilnikom“, kazao je Popović.\nOn je naveo da će oni biti prilično samostalni u svom radu, u kojem će Uređivački odbor predstavljati krovnu instituciju.\nKontinuirane publikacije i naučni časopisi, dodao je on, odgovornost su Uređivačkog odbora UCG.\n„Uređivačke komisije organizacionih jedinica su dužne da dostave predloge kontinuiranih publikacija na odobrenje, kako bi se i one mogle eventualno naći na listi univerzitetskih publikacija“, objasnio je Popović.\nOn je ukazao na potrebu sistematizovanog uređenja i prepoznavanja onih časopisa i izdanja koja su univerzitetska, te se tako mogu i predstavljati, uz koršćenje imena i logoa UCG.\n„Ona će biti provučena i kroz program iThenticate, što znači da ćemo mi stojati iza toga da to nisu publikacije koje imaju elemente plagijarizma“, istakao je Popović.\nDirektor Centra informacionog sistema Miodrag Zarubica kazao je da je Centar omogućio prenos prezentacije ove platforme uživo, što će biti i kasnija praksa sa svim prezentacijama i događajima od univerzitetskog značaja.\nOn je objasnio da je digitalizacija definisana i strategijom Centra, koja ima za cilj olakšanu komunikaciju i bržu i efikasniju realizaciju aktivnosti Univerziteta na onlajn platformama.\nProf. dr Vladimir Drekalović i dr Luka Filipović predstavili su način prijavljivanja za Konkurs i uputstva za autore i recenzente.\nPredsjednici uređivačkih komisija organizacionih jedinica Univerziteta su, tokom diskusije, pozdravili efikasniju izdavačku djelatnost i dali svoje sugestije za dalja unapređenja.


Albanci sa juga Srbije traže "ponovno ujedinjenje" sa Kosovom - Infobrif\nAlbanci sa juga Srbije traže „ponovno ujedinjenje“ sa Kosovom\nPominju se i Ilirida (na zapadu Makedonije), Malesija (deo Crne Gore) i Ćamerija (deo severozapadne Grčke)\nObjavljeno 10.11.2018. u 16:13\nNavodi se da je na nekim od transparenata koje je razvilo nekoliko stotina okupljenih Albanaca iz opština sa juga Srbije, na maršu kojim su demonstrirali želju za ujedinjenjem, pisalo: „Dolino, Albanija je sa tobom“, „Dolino, Kosovo je sa tobom“ i „Dolino, Sandžak je sa tobom“.\n„Vi ste ćelija sa svih nacionalnih teritorija Albanaca. Ovo je istorijski momenat gde se dolina Preševa snažno podržava od svih Albanaca. Podrška za ponovno ujedinjenje sa Kosovom, sa zemljom na kojoj nam je mesto odavnina“, rekao je predsednik Demokratske partije Albanaca iz Preševa Ragmi Mustafa.\nSergeja, Antonelu, Skrozu… odbio i Ustavni sud, evo šta im jedino preostaje\nOni živote dali, a Trampu kiša smeta da im grobove obiđe


"TEST ZA MEĐUNARODNU ZAJEDNICU" Petković o namjeri Kurtija da Srbima na Kosmetu zabrani glasanje 3. aprila - Srpskainfo\nDirektor Kancelarije Vlade Srbije za Kosovo i Metohiju Petar Petković istakao je da će nastojanja premijera samoproglašenog Kosova Aljbina Kurtija da na Kosovu i Metohiji u potpunosti zabrani održavanje predstojećih izbora za parlament i predsjednika Srbije 3. aprila dovesti do nesagledivih posljedica po normalizaciju odnosa Beograda i Prištine.\nPetković je naglasio da bi se time Srbima na Kosovu i Metohiji ukinula osnovna ljudska i građanska prava.\n– Takav Kurtijev scenario vratio bi ostvarene pomake u dijalogu Beograda i Prištine godinama unazad i toga treba da budu svesni svi međunarodni predstavnici koji deluju na prostoru Kosova i Metohije – naveo je Petković.\nOn je istakao da je očigledna destruktivna namjera Kurtija da poništi i pogazi sve do sada postignute sporazume i dogovore, saopšteno je iz Kancelarije za Kosovo i Metohiju.\nAli, napominje Petković, pitanje je hoće li međunarodna zajednica ponovo mirno posmatrati kako se albanski političari igraju sa normalizacijom odnosa ili će ovoga puta preći sa reči i saopštenja na konkretna djela?\nKlinton na sahrani Olbrajtove pomenuo KiM: Bivši predsjednik SAD nije propustio da o Srbima opet priča u negativnom kontekstu\n– Srpski narod na Kosovu i Metohiji očekuje da mu bude omogućeno da ostvari svoje biračko pravo 3. aprila, na identičan način kako je to bio slučaj tokom svih izbornih procesa do sada – rekao je Petković.\nPetković je ukazao da su zato ovi izbori posljednja šansa i test za međunarodnu zajednicu koja ima apsolutnu odgovornost i obavezu da obezbijedi sprovođenje i poštovanje demokratskih tekovina i principa i da srpskom narodu na Kosovu i Metohiji omogući da iskoriste svoje biračko pravo.\nPolitika Aljbin KurtiGlasanjeKosmetPetar PetkovićSrbi\nPOTREBAN DOGOVOR OBJE STRANE Stano: EU spremna da pomogne organizaciju izbora 3. aprila na Kosovu\n"Planira da izazove probleme u regionu" Vučić o namjeri Kurtija da zabrani održavanje izbora na Kosmetu\nPetković povodom Dana državnosti Srbije “Na Kosmetu najjača veza Sretenja sa istorijom države”


Телевизија Девић: децембар 2014\nSmederevska Palanka, 23. decembar 2014. – Ambasador Evropske unije (EU) u Srbiji Majkl Devenport i direktor Kancelarije Vlade Srbije za pomoć i obnovu poplavljenih područja Marko Blagojević posetili su danas tri domaćinstva koja su obnovljena sredstvima EU, nakon oštećenja u poplavama tokom maja 2014, a porodicama su predali nameštaj i osnovne kućne aparate. Kroz Program pomoći EU poplavljenim područjima u Srbiji, za obnovu Smederevske Palanke Evropska unija izdvaja oko 350.000 evra kojim je finansirana rekonstrukcija i izgradnja kuća za ukupno 23 porodice, pomoć za tri preduzeća i podrška za oko 700 poljoprivrednika.\nAmbasador Devenport i direktor Kancelarije Marko Blagojević obišli su danas porodice Kajtazović, Palić i Dobrivojević, kojima su predali nameštaj i kućne uređaje.\n„Mnogo zajedničkog napora države, opština i donatora uloženo je da bi se sproveo proces izgradnje i obnove oštećenih kuća u poplavljenim područjima. Uspeli smo da sredstvima Evropske unije do sada pomognemo više od 600 porodica, čiji su domovi oštećeni. Evropska unija kao najveći partner Srbije u oporavku od posledica poplava nastaviće da finansira projekte obnove, ali i preventive, kako se poplave više ne bi događale“, rekao je ambasador Devenport.\n„Država je do sada isplatila pomoć za 17.500 porodica, ali to nije dovoljno. Zato je podrška Evropske unije Srbiji dragocena. Ovaj posao još nije završen i treba sve porodice vratiti u nove ili obnovljene kuće“, rekao je direktor Kancelarije za obnovu poplavljenih područja Marko Blagojević\n„Veoma sam zahvalan Evropskoj uniji koja je pomogla oporavak Smederevske Palanke sa 350.000 evra, od kojih će biti izgrađene tri kuće, obnovljeno 20 domaćinstava i omogućena podrška poljoprivrednicima i malim preduzećima“, rekao je predsednik opštine Smederevska Palanka Radoslav Milojičić.\nU sklopu podrške malim preduzećima koja su, takođe, bila pogođena poplavama, danas je preduzeću za proizvodnju nameštaja „Izvor stil paneli“ uručena oprema, da bi obnovili proizvodnju.\n„Ovakva vrsta malih preduzeća ima priliku da širi poslovanje i zapošljava nove radnike. Evropska unija pomoći će više od 100 sličnih firmi u Srbiji, kako bi se obnovila privreda u lokalnim sredinama, a time obezbedila i radna mesta“, rekao je Devenport.\n„Dobili smo uređaj „otprašivač“ kao vrednu donaciju Evropske unije, jer ova mašina čuva i zdravlje naših radnika, ali i životne sredine. Od poslovanja firme zavisi deset članova moje porodice, a sada već možemo da računamo da ćemo biti u prilici da proširimo proizvodnju“, rekao je vlasnik firme „Izvor stil paneli“ Miloš Radovanović.\nAmbasador Devenport prisustvovao je i podeli paketa stočne hrane za 53 porodice koje žive od poljoprivrede. Do sada je u Smederevskoj Palanci 280 poljoprivrednika već dobilo pakete za jesenju setvu i sadnice voća, a tokom sledećih meseci planirana je i isporuka poljoprivredne opreme, semena žita i đubriva za prolećnu setvu, staklenika i stoke.\n„Stanovnici Smederevske Palanke prvenstveno se bave poljoprivredom, pa je zato podrška Evropske unije jedan od glavnih prioriteta u pomoći nakon poplava. Poljoprivrednici su već dobili pakete za zimsku setvu pšenice i sadnice voća, koji su im stigli na vreme u periodu setve i sađenja“, rekao je Devenport.\nОбјавио Петар Девић у четвртак, децембар 25, 2014\nEvropska unija obnovila kuće i donirala nameštaj p...


Sastanak sa poslanicima nemačkog Bundestaga | Predsednik Republike Srbije\nSastanak sa poslanicima nemačkog Bundestaga\nPredsednik Republike Srbije Aleksandar Vučić sastao se danas sa poslanicima nemačkog Bundestaga Peterom Bajerom i Kristijanom Šmitom sa kojima je razgovarao o bilateralnim odnosima, ekonomskoj saradnji i problemima u dijalogu sa Prištinom.\nPredsednik Vučić je rekao da je Srbija pouzdan i odgovoran partner, naglasivši da odnose sa Nemačkom karakteriše razvijena saradnja na svim poljima. On je konstatovao da je Nemačka jedan od najznačajnijih ekonomskih partnera Srbije, kao i jedan od najvećih investitora u srpsku privredu. „U Srbiji posluje oko 400 kompanija sa nemačkim kapitalom, koje zapošljavaju oko 60.000 radnika“, naveo je predsednik Vučić.\nGovoreći o problemima u dijalogu sa Prištinom, predsednik Vučić je istakao da je Srbija potpuno posvećena dijalogu u cilju postizanja kompromisnog rešenja, ali je Priština blokirala dijalog uvođenjem taksi na robu iz Srbije.\nTokom susreta sa poslanicima nemačkog Bundestaga, predsednik Vučić je naglasio da je strateško opredeljenje Srbije punopravno članstvo u EU i istakao da veoma ceni kontinuiranu podršku Nemačke u procesu evrointegracija.


Sportske.net - Jovanović: "Derbi gubi značaj ako kiksnemo na Vračaru"\nFudbaler Partizana Marko Jovanović rekao je danas da crno-beli prolećni deo sezone u Superligi Srbije počinju "od nule" i istakao da žele da budu ekipa sa najviše pobeda do kraja prvenstva.\n"Idemo od nule, tako smo se dogovorili. Jeste velika bodovna razlika, ali to ništa ne menja. Idemo na svaku utakmicu na pobedu, želimo da budemo ekipa sa najviše osvojenih bodova u prolećnom delu. Imamo svoje ciljeve i daćemo sve od sebe da ih ispunimo. Neće biti lako, ali očekujem da će biti dobrih šest meseci", rekao je Jovanović novinarima u SC Teleoptik.\nFudbaleri Partizana su prvi deo šampionata Srbije završili na četvrtom mestu na tabeli sa 36 bodova, imaju 26 bodova manje od prvoplasirane Crvene zvezde. U prvom kolu prolećnog dela Superlige Srbije crno-beli gostuju OFK Beogradu. Utakmica je na programu u nedelju od 14 časova.\n"Ima uzbuđenja, osećam pozitivno uzbuđenje. Počinje prvenstvo i jedva čekam nedelju. Nadam se da ću nastaviti tamo gde sam stao kad sam odlazio iz Partizana", rekao je Jovanović.\n"Nije fraza, ova utakmica je najbitnija. Turbulentni period je iza nas, kakvi budemo u nedelju takvi ćemo biti i narednih šest meseci. Puni smo želje, volje i enrgije da odemo tamo i damo sve od sebe i pobedimo. Spremni smo na sve, tako i ulazimo u utakmicu", rekao je Jovanović.\nNakon utakmice s OFK Beogradom crno-bele očekuje derbi protiv Crvene zvezde na stadionu u Humskoj.\nDan uoči nastavka domaćeg fudbalskog šampionata sumirali smo dešavanja u zimskom prelaznom roku kada je FK Partizan u pitanju, a više na tu temu možete pročitati OVDE!\nI pobeda protiv OFK Beograda gubi na znacaju ako ne pobedite u Derbiju - nemojte nijednom kiksnuti i sve ce biti u redu, 'ajmo tako u svih 15 kola!


Čini se da došlo vrijeme za rastanak između Herthe i bivšeg reprezentativca naše zemlje Vedada Ibiševića.\nIskusnom napadaču i kapitenu Stare dame prije nekoliko dana istekao je ugovor sa klubom iz njemačke prijestolnice u čije je redove stigao u ljeto 2016. godine.\nMi smo informisali Vedada da mu trenutno ne možemo ponuditi novi u ugovor – kazao je Preetz za Kicker, a potom se malo i ogradio:\nIpak, tu još neke mogućnosti držimo otvorene.\nIbišević, kojem je ugovor istekao 30. juna, sada tačno zna šta mu je čini. Iskusni napadač koji je u karijeri odigrao 340 bundesligaških utakmica može se bez mnogo razmišljanja dati u potragu za novim izazovom.\nRanije su se u medijima spominjali pojedini turski klubovi koji su navodno zainteresovani za Ibiševića, no za sada je sve bilo na nivou spekulacija.


BRĐANIN I ŠVEJDAR: Saradnja sa češkom policijom u borbi protiv kriminala – Portal Luca\nIstražitelji crnogorske policije kroz kanale međunarodne saradnje ostvaruju intenzivnu komunikaciju sa češkom policijom i razmjenjuju operativne informacije od značaja za praćenje, otkrivanje i procesuiranje članova kriminalnih grupa, konstatovano je na sastanku v.d. direktor Uprave policije Zorana Brđanina i predsjednikom policije Republike Češke Jana Švejdara.\nBrđanin i Švejder su, kako se navodi u saopštenju, razgovarali o strateškim i operativnim pitanjima zajedničkog djelovanja dvije policije.\nKako navode iu Uprave policije, saradnja sa ovom evropskom policijom je od značaja za njih s aspekta suočavanja sa inkriminisanim radnjama sa međunarodnim elementom.\n„Istražitelji crnogorske policije kroz kanale međunarodne saradnje ostvaruju intenzivnu komunikaciju sa češkom policijom i razmjenjuju operativne informacije od značaja za praćenje, otkrivanje i procesuiranje članova kriminalnih grupa – je činjenica koja je konstatovana na sastanku“, navodi se u saopštenju.\n„Reformski put Uprave policije je započet, čvrsto stojim pri stavu da ćemo u namjeri stvaranja moderne policije istrajati, a novi menadžment crnogorske policije je garant da će ovaj proces biti spoveden do kraja“ – naglasio je Zoran Brđanin.\n„Posjeta našim kolegama u Crnoj Gori nije slučajna, prepoznali smo i cijenimo spremnost crnogorske policije u odlučnom i čvrstom stavu da stane na put organizovanom kriminalu, te dodao, češka policija računa na crnogorsku policiju kao ravnopravnog partnera u sprečavanju međunarodnog kriminala na evropskom tlu“, kazao je Švejdar.\nBrđanin je, kao se dodaje u saopštenju, izrazio zainteresovanost za jačanje saradnje specijalnih jedinica dvije policije, sa akcentom na razmjenu iskustava i praksi u ovoj oblasti, što bi našim specijalnim snagama bilo značajno radi buduće reforme specijalne policijske jedinice Crne Gore.\nPovezane teme:Jan ŠvejdarUprava policijeZoran Brđanin\nPOLICIJA: Za vikend registrovano 37 saobraćajnih nezgoda\nBAR-PODGORICA: Upravljao vozilom brzinom od 143 km/h\nEkologijaprije 44 minuta


Islandski premijer- prva "žrtva" panamskih papira\nIslandski premijer- prva “žrtva” panamskih papira\nM. D.\t 5. aprila 2016. 18:27\nPremijer Islanda Sigmundur David Gunlaugson ponudio je danas svoju ostavku zbog krize izazvane takozvanim “Panama pejpers” (Panamski papiri), javili su danas lokalni mediji.\nGunlaugson je prethodno zatražio od presednika države Olafa Ragnara Grimsona dozvolu da raspusti parlament, ali je predsednik, koji je skratio posetu SAD i vratio se u Rejkjavik, izjavio u televizijskom obraćanju da prvo želi da čuje mišljenje mlađeg člana koalicije.\nNisam se svađao sa Vučićem, šta onda ako i ne budem premijer\nDuterte se “šali”: Vojnicima dozvola da siluju do tri žene\nŠta ako Ramuš Haradinaj bude premijer?\nPredsednik Brazila: Zbacite me ako hoćete, ostavku ne dajem\nGunlaugson, lider Progresivne stranke, bio je izložen pozivima da podnese ostavku povodom navoda da je imao of-šor kompaniju vrednu milion dolara, koji su se pojavili u finansijskim dokumentima nazvanim “Panamski papiri”, a koje je objavio Međunarodni konzorcijum istraživačkih novinara (ICIJ).\nNešto pre povratka predsednika u zemlju, hiljade demonstranata su tražile da premijer ode, bacajući jaja i jogurt na zgradu parlamenta.\nPored Gunlaugsona, “Panama pejpers” navode i ime ministra finansija Bjarnija Benediktsona lidera Nezavisne stranke, mlađeg partnera u koaliciji, koji je takođe skratio boravak u Floridi kako bi se vratio u zemlju.\nPrema “Panama pejpers” 41-godišnji Gunlaugson i njegova supruga Ana Sigurlaug Palsotir kupili su of-šor kopaniju Vintris Ink. na Devičanskim ostrvima u decembru 2007. godine.\nOn je krajem 2009. godine prodao svoj udeo od 50 odsto supruzi za simbolicnu sumu od jednog dolara, prenosi AFP.\nSkandal sa Panamskim papirima izazvao brojne demantije svetskih lidera i poznatih ličnosti koji uzvraćaju da nisu radili ništa loše. Neke od najpoznatijih ličnosti obuhvaćenih skandalom kažu da imaju nefer tretman u trenutku kada niz vlada pokreće istragu o utaji poreza i drugim malverzacijama na osnovu “Panamskih papira.”\n“Panamski papiri” pokazuju da su više od 500 banaka, njihove podružnice i ogranci registrovali skoro 15.600 ofšor kompanija preko firme “Mosak Fonseka”, a velika većina ih je osnovana od 1990-ih, navodi na svom sajtu ICIJ, koji obuhvata 100 dnevnih listova.\nSkandal sa “Panamskim papirima” izazvao je brojne demantije svetskih lidera i poznatih ličnosti koji uzvraćaju da nisu radili ništa loše.\n“Panamski papiri” pokazuju da je više od 500 banaka, njihove podružnice i ogranci registrovalo skoro 15.600 ofšor kompanija preko firme “Mosak Fonseka”, a velika većina ih je osnovana od devedesetih, navodi na svom sajtu (ICIJ) koji obuhvata 100 dnevnih listova.


Ministar pravde Kosova: Srbija ne može da bude deo istrage ubistva Olivera Ivanovića\nPRIŠTINA – Ministar pravde Kosova Abeljad Tahiri izjavio je da Kosovo neće dozvoliti Srbiji da bude uključena u proces istrage smrti predsednika Građanske inicijative SDP, Olivera Ivanovića, ali da je spremno da sarađuje sa Srbijom u vezi sa tim slučajem.\n– Ni u kom slučaju nećemo dozvoliti mešanje u proces istrage nijedne druge institucije, sem onih Republike Kosovo. Mi ćemo primati informacije iz Srbije koje vode ka hapšenju, ali ne i njeno mešanje. To ćemo raditi samo mi, kazao je Tahiri za portal gazetaexpress.com.\n– Ministarstvo pravde je spremno za međusobnu pravnu saradnju i pozdravlja spremnost institucija Srbije da pruže pravnu pomoć kroz razmenu inforomacija koje mogu da doprinesu što bržem rešavanja slučaja, ne dovodeći u pitanje istražni postupak i ne dovodeći u pitanje i neprikosnovenu jurisdikciju Republike Kosova u vođenju istrage, stoji u zajedničkom saopštenju dva kosovska ministarstva.\nTači je na Fejsbuku napisao da su nadležni organi Kosova spremni da, u skladu s važećim zakonima Kosova, sarađuju i primaju „bilo kakvu pomoć koja može dovesti do rasvetljavanja ubistva“.\nVladimir Rebić, direktor srpske policije je kazao da još uvek nema odgovora Euleksa i Unmika povom zahteva Srbije za uključivanje njenih državnih organa u istragu ubistva Olivera Ivanovića.\n– Čuo sam se više puta sa šefom Euleksa, apelovao, molio da nam daju neke podatke kako bismo to proverili u Srbiji, ali i ponovio zahtev da zajedno sa kosovskom policijom učestvujemo u preistražnom i istražnom postupku, kazao je Rebić.\nDodao je da „profesionalno veruje da će Euleks i Unmik odgovoriiti na zahteve Srbije“. „Verujem i u srpsku policiju i BIA i da ćemo, zahvaljujući ljudskim i materijalnom resursima, moći da nadjemo izvršioca i nalogodavca ubistva, zaključio je Rebić.\nS druge strane, portparolka Misije Umnik Sanam Dolatshahi, je rekla da Unmik još nije dobio zahtev iz Beograda da se Srbija uključi u istragu o ubistvu lidera Građanske incijative SDP Olivera Ivanovića.\n– Upoznati smo sa izjavom predsednika Vučića, ali još nismo primili nikakav zvaničan zahtev te prirode, rekla je ona agenciji Beta.\nBeti je u Euleksu rečeno da će Priština doneti odluku o tome da li će Srbija učestovati ili ne u istrazi Ivanovićevog ubistva u Kosvoskoj Mitrovici.\n– Na kosovskim vlastima je da odluče da li će Srbija učestovati u istrazi, rekla je šef kancelarije za štampu i javno informisanje Euleksa Dragana Nikolić Solomon na pitanje da li je zahtev stigao u Euleks.\nOznakeAbeljad Tahiri Dragana Nikolić Solomon Euleks istraga ubistva Kosovo Naslovna-centar Naslovna-traka Oliver Ivanović Sanam Dolatshahi ubistvo Olivera Ivanovića Vladimir Rebić


VIDEO: Vučić htio da stane do Đukanovića, protokol ga pomjerio – Portal Luca\nSamit EU – Zapadni Balkan (EU Western Balkans Summit) održava se na Brdu kod Kranja, a na njemu učestvuju šefovi država i vlada članica Evropske unije i ZB.\nNakon završetka prve plenarne sesije u okviru Samita, učesnici su odradili zajedničku fotografiju, a da protokol nije „umiješao prste“ na njoj bi vidjeli predsjednika Crne Gore Mila Đukanovića i Srbije Aleksandra Vučića jednog pored drugog, bez obzira na netrpeljivost koja postoji između njih zbog aktuelnih dešavanja na domaćoj političkoj sceni.\nNa video snimku objavljenom na YouTube kanalu predsjednika Crne Gore zabilježen je momenat kada Vučić prilazi Đukanoviću, rukuje se sa njim i staje pored njega pred objektivom. Međutim, protokolom nije bio predviđen ovakav raspored državnika na fotografiji, pa je Vučić zamoljen da pređe na drugi kraj sale, tik pored predsjednice Evropske komisije Ursule fon der Lajen, dok je Đukanović ostao u društvu francuskog predsjednika Emanuela Makrona.\nPodsjećamo, Đukanović je prilikom zvanične posjete Hrvatskoj za RTL saopštio da već godinu dana nema nikakvu komunikaciju sa predsjednikom Srbije Aleksandrom Vučićem i da je ona nemoguća\n– Dok je ta komunikacija bila moguća imao sam je sa Vučićem i trudio sam se da doprinesem konstruktivnom odnosu. Održavao sam tu komunikaciju dokle je to bilo moguće. U posljednjih godinu dana to nije moguće. Umjesto toga, svakodnevno vidimo šta nam se poručuje sa medijsko-političke scene Srbije. Nema sumnje da je to otvoreno neprijateljstvo, negiranje Crne Gore i njenog nacionalnog intentiteta i mi smo u stanju potrebe da se odbranimo – rekao je Đukanović.\nĐukanović učestvuje na Samitu EU – Zapadni Balkan na poziv predsjednika Evropskog savjeta Šarla Mišela, predsjednice Evropske komisije Ursule fon der Lajen i predsjednika Vlade Slovenije, zemlje predsjedavajuće Savjetom EU Janeza Janše.\nLideri će, kako je najavljeno, razgovarati i o socio-ekonomskim posljedicama pandemije i planu za oporavak u skladu sa Ekonomsko-investicionim planom.\nNa Samitu se očekuje usvajanje Deklaracije sa Brda koja će potvrditi evropsku perspektivu Zapadnog Balkana (ZB) i privrženost Unije politici proširenja.


pink.rs | Vulin: Rast zapošljavanja 1,7 odsto više nego u isto vreme prošle godine\nVulin: Rast zapošljavanja 1,7 odsto više nego u isto vreme prošle godine\nOd januara do aprila u Srbiji je zaposleno više od 85.000 ljudi.\nU Srbiji je u prva četiri meseca zaposleno 85.408 ljudi, što je za 1,7 odsto više nego u istom periodu prošle godine, izjavio je danas ministar za rad, zapošljavanje, boračka i socijalna pitanja Aleksandar Vulin.\n- U aprilu je, prema evidenciji Nacionalne službe zapošljavanja, na osnovu prijave na registar obaveznog socijalnog osiguranja, zaposleno 24.088 lica, a od januara do aprila 85.408 lica, što je povećanje od 1,7 odsto - rekao je Vulin novinarima nakon otvaranja sajma zapošljavanja "Link2job" u hotelu Jugoslavija..\nMinistar je istakao da je to postignuo zahvaljujući drugačijoj politici države i značajno većem ulaganju u privredi, kao i tome što imamo sigurnu i stabilnu državu.\n- Dok se čitav region oko nas nalazi u velikim političim problemima, mi možemo da kažemo da povećavamo zaposlenost i da ljudi koji žele da ulažu novac dolaze tamo gde je mirno, sigurno i stabilno, tamo gde su zakoni predvidivi i gde su političari predvidivi - naglasio je Vulin.\nAerodrom Nikola Tesla u prvom kvartalu imao 3,7 odsto više putnika nego prošle godine u isto vreme\nUkrajina: Ubijen vođa proruskih snaga u Lugansku (VIDEO)\nGodišnji rast industrijske proizvodnje od 7,3 odsto u avgustu\nMakron odao počast žrtvama napada u Nici


Tag: izborna, kajak, trka\nKajak klub ČAČAK učestvovao je za vikend sa svoja dva takmičara, Ognjenom Perovanovićem i Radovanom Petrovićem, na izbornoj trci za Juniorsku reprezentaciju Srbije. U petak i subotu su vršeni probni treninzi, a sam izbor je održan u nedelju od 12h. Nadmetanja sa merenjem prolaznih vremena su vršena na reci Ibar, na Buku Grmčić, u disciplini SPRINT na 200 metara i KLASIK na 5 kilometara kod srednjevekovnog grada Maglič. Usled kiša Ibar je nabujao i vodostaj je bio toliko visok da su talasi prelazili preko glave takmičara.\nOgnjen je uspešno odradio trke i plasirao se po prolaznim vremenima na drugo mesto u Srbiji za juniore iza takmičara Marka Marjanovića iz Bajine Bašte i predstavio se selektoru Reprezentacije kao ozbiljan kandidat za Evropsko prvenstvo u Austriji na reci Mur od 20-24.jula. Radovan Petrović nije uspeo da završi trku usled ogromnog vodostaja reke.